Covid-19: China rekod 20,472 kes baharu, tertinggi sejak 2019

China melaporkan 20,472 kes baharu Covid-19 pada Rabu (6 Apr), jumlah harian tertinggi yang dicatatkan sejak permulaan wabak itu pada 2019, ketika berjuta-juta penduduk di Shanghai dikurung bagi memulakan pusingan baharu ujian.

Ia adalah jumlah jangkitan harian tertinggi yang diberikan oleh pihak berkuasa, walaupun semasa kemuncak wabak awal yang berpusat di sekitar Wuhan, kata Suruhanjaya Kesihatan Kebangsaan.

Strategi ‘sifar-Covid’ negara itu mengalami tekanan besar apabila kes meningkat, dengan kira-kira 25 juta penduduk Shanghai – bandar terbesar China dan enjin ekonomi – diarahkan untuk tinggal di rumah, ketika pihak berkuasa berusaha untuk membendung wabak itu.

Sehingga Mac, China telah mengekalkan kes harian yang rendah dengan penutupan segera kawasan tempatan, ujian besar-besaran, dan sekatan ketat terhadap perjalanan antarabangsa.

Tetapi beban kes telah mencecah beribu-ribu setiap hari dalam beberapa minggu kebelakangan ini, dengan pegawai mengatakan mereka telah mengesan mutasi varian Omicron yang sangat mudah menular.

Bandar itu dikurung secara berperingkat minggu lalu dan aduan telah meningkat dalam talian mengenai kekurangan makanan segar, disebabkan gangguan logistik dan pembelian panik, yang menyebabkan ramai penduduk bangun awal untuk cuba mengatasi barisan pada aplikasi runcit.

Badan penyiaran China, CCTV melaporkan bahawa bandar itu akan melancarkan pusingan baharu ujian ke atas seluruh penduduk mulai Rabu.

“Situasi pencegahan dan kawalan Shanghai sangat teruk”, kata pegawai Suruhanjaya Kesihatan Kebangsaan Lei Zhenglong pada Rabu, sambil menambah bahawa wabak itu masih “dalam fasa kemuncaknya”.

Ia adalah amaran keras terbaharu yang menunjukkan tempoh berkurung yang lama mungkin akan berlaku, sementara pegawai kesihatan bandar telah menukar pusat konvensyen menjadi hospital Covid-19 sementara untuk 40,000 pesakit.

Namun China menghadapi kadar vaksinasi yang rendah, terutamanya dalam kalangan warga emas, menyebabkan para pegawai perlu melakukan tindakan berwibawa tinggi untuk mengimbangi dan mengekalkan kesihatan awam dengan memastikan ekonomi terus bergerak.

Omicron hanya boleh disekat dengan vaksinasi “melindungi populasi berisiko tinggi seperti warga emas, kata Wang Guiqing, pakar penyakit berjangkit di Universiti Peking.

Di Shanghai, kemudahan kuarantin dipenuhi dengan individu yang diuji positif – walaupun mereka tidak menunjukkan gejala – kerana pegawai bandar berpegang teguh pada protokol virus.

Ini termasuk mengasingkan bayi dan kanak-kanak yang positif Covid daripada ibu bapa yang diuji negatif, dasar yang telah menimbulkan kebimbangan dan kesedihan dalam keluarga.

Pegawai bandar berkata ibu bapa beberapa pesakit kanak-kanak dengan “keperluan khas” kini akan dibenarkan untuk kekal bersama anak-anak mereka yang positif Covid-19.

China, negara di mana Covid-19 pertama kali dikesan di pusat bandar Wuhan pada akhir 2019, adalah antara negara terakhir yang melaksanakan pendekatan sifar Covid-19.

Wabak itu telah mengambil dimensi ekonomi yang semakin serius, dengan pengeluaran kilang China jatuh ke paras terendah dalam dua tahun pada Mac dan aktiviti perkhidmatan mengalami ‘penurunan ketara dalam jualan, menurut indeks bebas yang dikeluarkan oleh kumpulan media China Caixin. – Agensi


Lelaki dipenjara lima bulan pukul isteri dengan kerusi

Tindakan seorang lelaki memukul isterinya menggunakan kerusi membawa padah apabila dia dipenjara lima bulan oleh Mahkamah Majistret Kuala Lumpur, hari ini.

Majistret Aina Azahra Arifin menjatuhkan hukuman itu ke atas A. Ramasamy, 48, selepas dia mengaku bersalah menyebabkan kecederaan ke atas L. Suria Mala, 44, dengan memukul menggunakan kerusi di bahagian kepala mangsa di sebuah flat Projek Perumahan Rakyat (PPR) di Jalan Taman Intan Baiduri Kepong pada 6 petang Sabtu lepas, lapor Bernama.

Dia dituduh mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya, dan dibaca bersama Seksyen 326A kanun sama yang memperuntukkan hukuman penjara dua kali ganda tempoh maksimum atau denda atau sebat.

Mahkamah memerintahkan bapa kepada empat anak itu menjalani hukuman penjara bermula daripada tarikh tangkap, 4 Jun lepas.

Terdahulu, Ramasamy yang bekerja dalam industri pembekalan makanan merayu hukuman penjara paling minimum memandangkan dia yang berpendapatan RM1,700 sebulan perlu menyara isteri serta empat orang anak.

Timbalan Pendakwa Raya Amalina Johar memohon hukuman setimpal sebagai pengajaran kepada tertuduh.


Peter Anthony ditahan susulan rusuhan di Tenom

Presiden Parti Kesejahteraan Masyarakat Demokratik (PKDM) Datuk Peter Anthony ditahan polis yang menyiasat rusuhan di Tenom ketika penamaan calon semalam (5 November 2022).

Pesuruhjaya Polis Sabah Datuk Idrus Abdullah berkata polis sedang menyiasat kejadian itu dan menahan Peter malam tadi selepas laporan dibuat.

“Dia ditahan sekitar tengah malam di balai polis Karamunsing.

“Dia kemudian dibebaskan pada waktu pagi selepas keterangannya diambil,” katanya dalam satu kenyataan ringkas menurut MalayMail.

Kertas siasatan dibuka mengikut Seksyen 147 Kanun Keseksaan dan Seksyen 24 (A) Akta Pilihan Raya 1954 kerana merusuh dalam jarak 50 meter dari pusat penamaan calon.

Hukuman maksimum jika sabit kesalahan ialah penjara dua tahun, atau denda, atau kedua-duanya sekali.

Semalam satu kekecohan berlaku di pekan Tenom selepas kertas pencalonan Peter ditolak Suruhanjaya Pilihan Raya (SPR).

Polis terpaksa melepaskan gas pemedih mata untuk menyuraikan orang ramai ketika emosi memuncak selepas berita itu tersebar.

Peter sejak itu memohon maaf atas kejadian itu dan berkata bahawa gangguan itu disebabkan oleh cara tidak teratur kertas pencalonannya ditolak hanya selepas tempoh bantahan awal.


Selepas tak tercalon, Mastura bidas BN mungkiri janji 30 peratus calon wanita

Datuk Mastura Mohd Yazid mengkritik partinya sendiri, Barisan Nasional (BN) yang dilihat tidak cakap serupa bikin apabila tidak menunaikan janji untuk meletak lebih ramai calon wanita pada Pilihan Raya Umum Ke-15 (PRU-15) kali ini.

Bekas Ahli Parlimen Kuala Kangsar itu yang namanya tercicir mempertikaikan BN yang dilihat tidak mengotakan janji untuk meletak sekurang-kurangnya 30 peratus calon wanita pada PRU-15, malah tiada satu calon wanita dinamakan di Perak dan Negeri Sembilan.

“Janji 30 peratus calon Wanita?? (Namun) Tak seorang pun Wanita UMNO dicalonkan untuk kerusi Parlimen di negeri Perak dan Negeri Sembilan,” kata Mastura dalam status Facebooknya malam ini.

Mastura yang juga Pengerusi Sekretariat Profesional Wanita UMNO, sebelum ini dilihat berkongsi kenyataan Ketua Wanita UMNO Malaysia, Datuk Seri Dr Noraini Ahmad yang menyambut baik keputusan Mesyuarat Majlis Kerja Tertinggi (MKT) UMNO yang bersetuju meletakkan sekurang-kurangnya 30 peratus calon wanita pada PRU-15.

Mastura, 61, adalah antara beberapa nama dalam Kabinet kerajaan yang dikenal pasti digugurkan sebagai calon PRU-15 sejurus selesai Pengumuman Calon dan Serah Watikah BN yang bakal bertanding dalam PRU-15 di Pusat Dagangan Dunia (WTC), Kuala Lumpur, malam tadi.

Tempat Mastura selaku penyandang Parlimen Kuala Kangsar, diganti serta dipertaruhkan dengan Ketua UMNO Bahagian Kuala Kangsar, Datuk Maslin Sham Razman yang juga penyandang Ahli Dewan Undangan Negeri (ADUN) Bukit Chandan.

Untuk rekod, Mastura menang pada PRU-14 pada 2018 atas tiket BN apabila meraih 12,102 undi iaitu majoriti 731 undi menewaskan calon PKR, Dr Ahmad Termizi Ramli (11,371) serta calon PAS, Dr Khalil Idham Lim (6,583).


LLM, perunding diberi masa 7 hari siap laporan perancah runtuh

Kementerian Kerja Raya memberi masa seminggu kepada Lembaga Lebuh Raya Malaysia (LLM) dan jurutera perunding Zaidun Leeng Sdn Bhd (ZLSB) menyediakan laporan lengkap berhubung insiden perancah besi Lebuh Raya Bertingkat Damansara-Shah Alam (DASH) runtuh semalam.

Dalam kenyataan hari ini Kementerian Kerja Raya melahirkan kekesalan berhubung kejadian besi jatuh di lokasi itu pada jam 7.15 malam menyebabkan dua pekerja warga Bangladesh cedera.

“Kementerian Kerja Raya akan meneliti laporan Jabatan Keselamatan dan Kesihatan Pekerjaan (JKKP) berhubung insiden itu,” kata kenyataan itu.

Katanya, syarikat konsesi, Projek Lintasan Damansara Shah Alam Sdn Bhd (PLDSASB) turut diminta memberikan bantuan sewajarnya kepada mangsa terbabit insiden itu.

“Syarikat konsesi diarahkan menghentikan serta-merta kerja membabitkan struktur sementara. Untuk makluman semasa kerja menuang konkrit dijalankan, kawasan pembinaan ditutup sepenuhnya kepada pengguna seperti mana prosedur ditetapkan.

“Sebagai langkah keselamatan, lorong kanan kedua-dua hala di Lebuhraya Baru Lembah Klang (NKVE) di kawasan berkenaan turut ditutup sepenuhnya,” katanya.

Semalam, kedua-dua mangsa berusia dalam lingkungan 20-an dan 40-an cedera selepas terkena serpihan batu konkrit dan kerangka besi di lokasi kejadian.

Bagaimanapun, insiden itu tidak membabitkan orang awam atau pengguna lebuh raya kerana kejadian berlaku dalam kawasan pembinaan tertutup.


Rancangan The Three Stooges semasa sidang Parlimen dibuka

Tekanan dan desakan berterusan The Three Stooges yang terdiri daripada Ketuanya, Datuk Seri Anwar Ibrahim bersama rakan sejawat Datuk Seri Ahmad Zahid Hamidi dan Datuk Seri Najib Razak untuk membuka sidang Parlimen lebih kepada agenda peribadi dan kepentingan kuasa masing-masing.

Selepas titah Yang di-Pertuan Agong, ketiga-tiga mereka ini senada dan kenyataan media juga hampir sama seakan wujudnya satu pakatan bersama untuk memberi tekanan kepada kerajaan Tan Sri Muhyiddin Yassin.

Berselindung disebalik kenyataan Istana Negara adalah senjata ampuh untuk mendesak Muhyiddin membuka sidang Parlimen dan pada masa sama meneruskan rancangan untuk menjatuhkan kerajaan Perikatan Nasional.

Dua bukti awal sebelum ini yang tidak pernah dinafikan oleh ketiga-tiga mereka, surat sokongan Zahid dan Najib serta klip audio Anwar dan Zahid adalah bukti jelas wujud pakatan sulit untuk menjayakan rancangan menjatuhkan kerajaan.

Tujuan desakan membuka sidang Parlimen sebenarnya adalah lebih kepada agenda untuk merampas kuasa dan alasan menggunakan rakyat adalah untuk mengaburi pandangan orang ramai kononnya mereka sedang berjuang untuk rakyat.

Tiga rakan baik ini sebenarnya mempunyai niat dan cita-cita yang lebih jauh iaitu menolak rang undang-undang yang akan dibawa kerajaan dalam Dewan Rakyat nanti kemudiaan memastikan ianya tidak mendapat majoriti.

Anwar begitu yakin dengan bantuan Zahid dan Najib, kerajaan tidak akan mendapat majoriti yang mencukupi untuk meluluskan rang undang-undang yang akan mereka bentang. Kemudiaan, apabila kerajaan tidak dapat meluluskan rang undang-undang yang dibawa, ia akan menjadi alasan untuk mendakwa kononnya kerajaan sekarang tiada majoriti dalam Dewan Rakyat.

Anwar yakin sehingga sampai ke tahap sudah mencari akuan berkanun (SD) daripada Ahli Parlimen (MP) di blok pembangkang untuk menyokongnya sebagai Perdana Menteri (PM) walaupun kerajaan belum memutuskan tarikh untuk membuka Parlimen.

Persediaan awal yang dirancang rapi oleh Anwar kerana apabila kerajaan tiada majoriti, pasti Yang di-Pertuan Agong Al-Sultan Abdullah Ri’ayatuddin Al Mustafa Billah Shah akan memanggil semula semua Ahli Parlimen menghadap dan bertanyakan berhubung calon perdana menteri yang mereka sokong seperti sebelum ini.

Ketika itu, Anwar akan mempersembahkan SD yang dimiliknya sebagai bukti bagi menunjukkan sokongan dimilikinya. Permasalahan dihadapi Anwar sekarang, SD yang dimilikinya tidak mencukupi kerana Ahli Parlimen Sabah dan Sarawak yang tidak menyokongnya.

Sampai ke satu tahap, Anwar sanggup menghubungi sendiri MP di Sabah khususnya dari Warisan mendakwa sudah mendapat restu Presiden, Datuk Seri Shafie Apdal. Lebih lucunya, ia dilakukan secara diam-diam sehingga MP Warisan terpaksa menghubungi Shafie bagi mengesahkan kesahihan dakwaan Anwar tersebut.

Shafie tidak dan tidak akan pernah menyokong Anwar sebagai PM, itu adalah pendiriannya sekian lama. Anwar mungkin boleh berhujah dan menangis darah untuk memujuk sekali pun ia tidak akan mengubah pendirian Shafie.

Shafie adalah anak didik setia kepada Tun Dr Mahathir Mohamad, pendiriannya kukuh sama dengan mentornya.

Jadi, secara kesimpulannya apakah rasionalnya ketiga-tiga mereka ini menggesa sidang Parlimen dibuka? Bagi mereka, kuasa dan agenda kepentingan peribadi lebih penting berbanding permasalahan Covid-19 yang sedang didepani negara.

Isu Covid-19 boleh diletak tepi asalkan dapat menjadi PM dan terlepas pendakwaan di mahkamah.

Mungkin Anwar sangat teruja boleh menayangkan kereta Jaguarnya sekali lagi untuk tatapan umum semasa pergi ke Istana Negara nanti sekali lagi tatkala rakyat memerlukan bantuan dengan segera.


Menteri Komunikasi, Digital tak faham konteks analisis: Pakar

Menteri Komunikasi dan Digital Fahmi Fadzil seharusnya tidak gopoh dalam mengeluarkan apa-apa kenyataan tanpa memahami konteks sesuatu perkara itu terlebih dahulu, kata pakar.

Penganalisis dan pensyarah komunikasi Universiti Teknologi Mara (UiTM), Aziz Azizam berkata, tindakan Fahmi itu hanya menunjukkan beliau kurang faham tentang keseluruhan cerita dan definisi kenyataan berbentuk hipotetikal yang didasarkan oleh analisis dengan ianya adalah satu bentuk ‘jangkaan’.

Menurut Aziz, sikap Fahmi menyelar akhbar berbahasa Melayu itu selain berhasrat untuk berjumpa dengan pengurusan syarikat akhbar tersebut perlu diperbetulkan.

Katanya, ianya dikhuatiri boleh menimbulkan salah faham masyarakat apatah lagi beliau pula adalah menteri yang menjaga hal ehwal komunikasi dan digital.

“Jika analisa sebegini dikatakan fitnah, bagaimana pula laporan analisa-analisa lain?

“Kenapa beliau tidak pula mengatakan fitnah? Umpamanya ramalan cuaca, ianya juga satu bentuk jangkaan kenapa beliau tidak kata ramalan cuaca itu sebagai satu fitnah,” katanya lapor MalaysiaNow.

Ini susulan hantaran Facebook Fahmi semalam yang menyifatkan laporan Berita Harian bahawa Kadar Dasar Semalaman (OPR) dijangka naik pada Julai sebagai satu bentuk fitnah kepada kerajaan dan Bank Negara Malaysia (BNM).

Bagaimanapun, komen Fahmi itu mencetuskan kritikan pengguna media sosial yang menasihatkan beliau supaya memahami laporan diterbitkan.

Ramai pengguna media sosial turut menekankan perkataan ‘dijangka’ yang bermakna kenaikan OPR itu tidak semestinya akan berlaku.

Dalam pada itu, bekas Pengarang Kanan Utusan Malaysia, Zin Mahmud berpandangan sudah menjadi satu hak kepada akhbar Berita Harian untuk menyiarkan laporan tersebut.

Bagaimanapun katanya, akhbar itu perlu bertanggungjawab terhadap isi kandungan laporannya.

Menurut Zin, laporan itu harus menepati ramalan kewartawanan yang menjadi amalan kebiasaan.

Katanya, akhbar tersebut juga tidak wajar mempunyai niat jahat terhadap kerajaan dengan laporan itu.

“Berita Harian tetap (harus) bertanggungjawab jika laporan itu boleh menjejaskan ekonomi negara,” katanya kepada MalaysiaNow.

Tambah Zin lagi, Fahmi pula ada hak untuk menegur media kerana sudah menjadi tanggungjawabnya untuk menjaga imej kerajaan dan negara.

Fahmi mempunyai hak sebagai menteri untuk memanggil pengarang Berita Harian untuk tujuan tersebut.

Pada masa yang sama, pengarang akhbar berkenaan juga berhak untuk tidak pergi berjumpa dengan menteri jika dirasakan perkara itu tidak wajar atau tak berasas.

“Adalah hak pengarang untuk mempertahankan laporan akhbarnya,” ujar beliau.

Ketika ditanya, adakah bentuk pelaporan yang menggunakan pandangan, ramalan dan jangkaan pakar ini wajar disebut sebagai fitnah kerana turut digunakan oleh pelaporan antarabangsa, Zin mengaku ianya sebahagian daripada amalan kewartawanan di seluruh dunia.

“Ada perkara yang menjadi amalan kewartawanan antarabangsa tetapi tidak sesuai digunakan dalam negara.”

Pengguna media sosial kritik Fahmi benda mudah pun sudah gelabah


Saya diberitahu Najib buat keputusan sendiri dalam isu Sulu: Dr Mahathir

Tun Dr Mahathir Mohamad mendakwa bekas Perdana Menteri Datuk Seri Najib Razak membuat keputusan sendiri tanpa mengadakan sebarang perbincangan terlebih dahulu berhubung pembatalan bayaran kepada waris Kesultanan Sulu.

Dr Mahathir berkata diberitahu berhubung keputusan Najib tersebut tidak dirujuk dalam mesyuarat Kabinet, malah Dewan Rakyat juga tidak dimaklumkan dengan langkah diambil pentadbiran Najib pada 2013 tersebut yang seolah-olah beliau membuat keputusan sendiri.

“Saya dengar pada masa itu Najib buat kenyataan dia tidak akan bayar (bayaran penyerahan wilayah). Pada masa itu, saya cuma sokong dia saja. Dia yang buat keputusan.

“Tapi, saya diberitahu keputusan itu tidak dirujuk kepada Kabinet dan Dewan Rakyat (pada 2013) dan dia (seolah-oleh) buat keputusan sendiri,” katanya dipetik laporan BH.

Menurut Dr Mahathir yang juga Ahli Parlimen Langkawi itu, tindakan Najib itu tidak wajar kerana sepatutnya kajian terperinci terlebih dahulu dijalankan, ia termasuk mengesahkan pihak yang menyerang Sabah ketika itu memang dari keturunan kesultanan Sulu.

“Kita yang berjanji untuk bayar setiap tahun jumlah ini, jadi bila kita janji, kita kena tunai janji walaupun atas sebab serangan. Tetapi kita juga tak tahu serangan itu oleh keturunan Sultan Sulu atau orang lain.

“Jadi kita kena kaji dulu dan lepas itu sahkan yang menyerang itu adalah Kesultanan Sulu. Barulah kita boleh berhenti (bayar). Tapi ini tidak ada kajian, terus henti (bayar) saja,” katanya lagi.

Ekoran tindakan tersebut, Dr Mahathir berkata ia menjadi punca kepada tuntutan pihak yang mendakwa waris Kesultanan Sulu terhadap Sabah di mahkamah timbang tara antarabangsa hingga kini.

“Itu yang menyebabkan masalah kita hadapi sekarang. Sebelum ini tidak ada masalah. Tiap-tiap tahun kita bayar. Bila berhenti, maka mereka bawa kes ke mahkamah Sepanyol, tapi kita tidak iktiraf mahkamah di Sepanyol.

“Sebab dalam membuat hukuman (tuntutan), kedua-dua pihak mesti memberi pendapat dalam mempertahankan kedudukan mereka. Tapi ini dibuat keputusan sebelah saja. Jadi itu kita tak pernah bagi kuasa kepada mahkamah Sepanyol,” katanya.

Isu tuntutan pihak yang mendakwa waris kesultanan Sulu terus hangat diperkatakan susulan laporan media sebelum ini menyatakan aset dua anak syarikat PETRONAS di Azerbaijan dirampas oleh waris Kesultanan Sulu, yang menuntut AS$14.92 bilion (RM62.59 bilion) daripada Malaysia, selepas mereka diberi Final Award melalui penyerahan notis yang dikeluarkan oleh Mahkamah Luxembourg.

Susulan itu, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, menjelaskan Mahkamah Rayuan Paris sudah membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.


Emas ketiga berjaya dimenangi Azizulhasni di Hong Kong

Jaguh berbasikal trek negara Datuk Mohd Azizulhasni Awang merangkul pingat emas ketiganya dalam tempoh 24 jam selepas mendominasi saingan keirin lelaki Piala Trek Antarabangsa Hong Kong II 2023 di Velodrom Hong Kong malam ini, menurut laporan Bernama.

Atlet berusia 35 tahun yang diberi julukan ‘The Pocket Rocketman’ itu tampil dengan kayuhan bertenaga untuk menewaskan Sergey Ponomaryov dari pasukan Astana yang merangkul perak sementara pelumba muda negara Mohd Akmal Nazimi membawa pulang gangsa, menurut www.uci.org.

Seorang lagi pelumba elit negara Muhammad Shah Firdaus Sahrom menamatkan perlumbaan di kedudukan keenam.

Semalam, Mohd Azizulhasni yang juga juara dunia keirin 2017 dan pemenang pingat perak keirin Sukan Olimpik Tokyo 2020, menyambar dua emas masing-masing dalam acara pecut serta keirin pada Piala Trek Antarabangsa Hong Kong I yang hanya berlangsung selama sehari.

Saingan hari ini menyaksikan pelumba wanita sensasi negara Nurul Izzah Mohd Asri, yang merangkul emas acara pecut semalam, gagal mengulangi pencapaiannya apabila meraih gangsa dalam acara sama.

Piala Trek Antarabangsa Hong Kong II 2023 berlangsung selama dua hari bermula hari ini.


PRN Melaka: Rakyat perlukan kerajaan stabil, bukan huru-hara

Rakyat Melaka memerlukan sebuah kerajaan yang stabil, bukan kerajaan negeri yang menyebabkan huru-hara hingga menimbulkan banyak masalah, kata Naib Presiden PAS, Datuk Seri Dr Ahmad Samsuri Mokhtar.

“Saya rasa rakyat juga tidak puas hati apabila mereka diheret oleh pihak yang ingin menimbulkan ketidaktenteraman.

“Justeru, kita ingin membawa satu harapan baharu kepada rakyat negeri Melaka undi Perikatan Nasional (PN) untuk lebih kestabilan. Ini yang diperlukan oleh rakyat di negeri Melaka,” katanya.

Beliau berharap dengan penampilan campuran parti PN dapat melahirkan pentadbiran yang stabil untuk rakyat Melaka.

Beliau percaya, rakyat Melaka juga inginkan sebuah kerajaan yang stabil dan tidak menimbulkan banyak masalah atau huru-hara dalam pentadbiran kerajaan negeri.

Dr Ahmad Samsuri juga berharap komitmen yang diberi PN dengan menampilkan campuran calon yang menyeluruh daripada PAS, Bersatu dan Gerakan akan melahirkan satu pentadbiran yang lebih stabil berbanding sebelum ini.

PRN Melaka diadakan setelah berlaku krisis pentadbiran dalam kerajaan UMNO apabila empat Ahli Dewan Undangan Negeri (ADUN), termasuk dua daripada parti itu, menarik sokongan kepada Ketua Menteri Datuk Seri Sulaiman Md Ali.

Empat ADUN terbabit diketuai Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Krisis itu tercetus setelah Idris bersama tiga bekas ADUN itu tidak puas hati dan mendakwa Rauf yang menjadi Speaker Dewan Undangan Negeri (DUN) lebih berkuasa daripada Sulaiman, malah KM Melaka itu terpaksa tunduk kepada kehendak Rauf.

Perbalahan menjadi semakin hebat setelah pada satu peringkat, Idris yang juga Ahli Exco negeri ketika itu mendedahkan terdapat pemimpin UMNO Melaka membolot projek ekonomi dan menipu Kerajaan Pusat berkaitan royalti pasir.

Idris mendedahkan, disebabkan perkara tersebut, beliau terpaksa menarik sokongan terhadap Kerajaan Negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

“Kalau UMNO terus mempunyai pemimpin-pemimpin seperti yang ada pada hari ini, rakusnya diibaratkan makan tangan kanan dan kiri, suap ke mulut sambil mata menjeling lagi makanan lain di atas meja, yakni projek-projek ekonomi di negeri Melaka.

“Ribuan meter kubik pasir yang ditambak dari tengah laut dibawa ke sini tapi diisytihar dengan jumlah yang rendah, menipu kerajaan Persekutuan dalam bentuk royalti. Semuanya berlaku dengan jelas.

Ini penipuan yang akan menyebabkan UMNO ditolak mentah-mentah dalam PRU akan datang. Saya percaya dan yakin rakyat menyedari hakikat ini,” katanya Idris.

Susulan penarikan sokongan itu, Yang di-Pertua Negeri, Tun Mohd Ali Rustam membubarkan DUN setelah mendapat nasihat Sulaiman yang kehilangan majoriti. SPR menetapkan hari ini sebagai hari penamaan calon, diikuti 16 November bagi pengundian awal dan 20 November pengundian biasa.


2,396 kes baharu di Singapura

Jangkitan baharu Covid-19 di Singapura turun 1,085 kes kepada 2,396 semalam berbanding 3,481 kes pada Rabu, lapor Kementerian Kesihatan (MOH) negara itu.

Kadar jangkitan mingguan juga turun semula kepada 0.87 berbanding 0.88 pada Rabu. Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

Dalam tempoh sama, lapan pesakit Covid-19 berumur 74 hingga 100 tahun meninggal dunia, menjadikan kumulatif kematian di negara itu akibat komplikasi virus berkenaan sebanyak 548 kes.

Jangkitan baharu melibatkan 2,243 penularan dalam komuniti tempatan, 136 di penempatan pekerja asing, dan 17 kes import.

Kes dalam komuniti membabitkan 370 individu berumur 60 tahun dan ke atas.

Jumlah kes positif di Singapura kini mencecah 230,077 kes.

MOH berkata sehingga semalam terdapat 270 pesakit di wad biasa hospital yang memerlukan oksigen, 59 pesakit dimasukkan ke unit rawatan dapi dan 70 memerlukan alat bantuan pernafasan.

Sementara itu, memetik laporan Strait Times, Perkhidmatan Penjara Singapura (SPS) memaklumkan, sehingga semalam 169 banduan, termasuk mereka yang menunggu hukuman mati, disahkan positif Covid-19.

Daripada jumlah itu, 116 banduan yang dipejara di Kompleks Penjara Changi.

Selasa lalu, pengedar dadah rakyat Malaysia, Nagaenthran K Dharmalingam yang sepatutnya menjalani hukuman mati pada Rabu diberi penangguhan oleh tiga hakim Mahkamah Rayuan Singapura setelah disahkan positif Covid-19. – ST


Jangan kerana mulut badan binasa

Kelmarin, timbul satu isu berkenaan dengan dakwaan seorang pelajar atas galakan perbuatan rogol oleh seorang guru lelaki di sekolah terbabit.

Ia telah menimbulkan kekesalan serta kegusaran masyarakat terhadap tingkah laku ini yang semakin membimbangkan dari sehari ke sehari.

Budaya bermudah-mudah mengeluarkan perkataan-perkataan lucah ini dianggap jijik dan bertentangan dengan tuntutan Allah SWT terhadap penjagaan mulut oleh setiap orang yang beriman.

Dari Abu Hurairah ra, sesungguhnya Rasulullah saw telah bersabda;

مَنْ كَانَ يُؤْمِنُ بِاللَّهِ وَالْيَوْمِ الْآخِرِ، فَلْيَقُلْ خَيْرًا أَوْ لِيَصْمُتْ

“Barangsiapa yang beriman kepada Allah dan hari akhirat, maka hendaklah dia berkata baik atau diam. (Riwayat Bukhari)

Oleh itu, mengeluarkan kata-kata lucah adalah jelas bertentangan dengan ajaran Islam.

Nabi Muhammad SAW membawa ajaran agama Islam melalui wahyu daripada Allah SWT telah mengangkat martabat manusia sebagai sebaik-baik makhluk ciptaanNya.

Para wanita yang ketika di zaman Jahiliyyah, mereka dijadikan bahan permainan kaum lelaki tanpa punya harga diri telah dibela dengan turunnya ayat-ayat hukum untuk memelihara kehormatan dan maruah wanita.

Mereka adalah golongan yang penuh dengan kelembutan dan kecantikan maka Islam meletakkan mereka pada tempatnya yang teristimewa.

Maka apakah setelah itu, manusia kembali menjadi jahil dengan mempermain-mainkan wanita samada secara terang-terangan atau tersembunyi itu adalah satu akhlaq yang mulia?

Oleh itu, SIGMA menyarankan beberapa perkara yang perlu diambil perhatian khusus oleh pihak-pihak tertentu:

1. Ibu bapa merupakan madrasah pendidikan pertama anak-anak yang akan melahirkan generasi masyarakat di masa hadapan. Oleh itu, mereka hendaklah sentiasa memantau perkembangan psikologi anak-anak serta mewujudkan biah solehah yang membentuk peribadi yang baik.

2. Institusi pendidikan pula tidak terkecuali kerana ia merupakan salah satu institusi yang akan melahirkan anak bangsa dalam membina ketamadunan masyarakat dan negara. Oleh itu, mereka hendaklah sentiasa memastikan integriti pendidik anak bangsa dipantau.

3. Pihak Kementerian Pembangunan Wanita, Keluarga dan Masyarakat (KPWKM) dan Kementerian Pendidikan Malaysia (KPM) pula disarankan agar segera mengambil tindakan yang sewajarnya keatas isu-isu yang kian liar berlegar kini supaya hak wanita dan masyarakat terpelihara daripada anasir-anasir yang membimbangkan ini.

Menerajui siswi sejahtera

Nur Amirah Mohd Yahya
Pengerusi Sinergi Gerakan Mahasiswi (Sigma)


PMX umum peruntukan tambahan RM1 biliion kepada kerajaan Negeri Sembilan

Sebanyak RM1 bilion peruntukan tambahan diumumkan kepada kerajaan Negeri Sembilan akan disalurkan kerajaan pusat.

Peruntukan tambahan itu diumumkan Perdana Menteri (PMX) Datuk Seri Anwar Ibrahim semasa menghadiri Majlis Rumah Terbuka Aidilfitri Kerajaan Negeri Sembilan dan Malaysia Madani yang diadakan hari ini dengan umum mengetahui Pilihan Raya Negeri (PRN) semakin dekat.

PM berkata ia menjadikan keseluruhan jumlah peruntukan pembangunan disediakan Kerajaan Pusat khusus untuk Negeri Sembilan berjumlah RM1.27 bilion, berbanding lebih RM200 juta yang diperuntukkan sebelum ini, menurut laporan BH.

Peruntukan pembangunan itu merangkumi projek membina jalan dan jambatan baharu, infrastruktur pendidikan, pembinaan rumah ibadah serta menaiktaraf Klinik Kesihatan daif.

Hadir sama, Timbalan Perdana Menteri, Datuk Seri Dr Ahmad Zahid Hamidi dan Menteri Besar Negeri Sembilan, Datuk Seri Aminuddin Harun.

Terdahulu, Anwar yang tiba pada majlis itu jam 11 pagi, menyantuni orang ramai yang sudah mula memenuhi gerai-gerai menyediakan pelbagai juadah istimewa hari raya.

Majlis Rumah Terbuka Malaysia Madani ini adalah yang ketiga dihadiri Perdana Menteri selepas di Kedah selain di Pulau Pinang semalam yang turut dianjurkan pihak kerajaan negeri.

Tiga lagi majlis sama akan berlangsung pada Jumaat, Sabtu dan Ahad depan di Kelantan, Terengganu serta Selangor, juga dijadual dihadiri Anwar.

Aminuddin dalam ucapan menyifatkan kehadiran Anwar begitu dinanti dan ia juga memeriahkan lagi suasana majlis yang diadakan setahun sekali itu.


730 doktor Indonesia maut akibat Covid-19 ketika bertugas

Kementerian Kesihatan Republik Indonesia (Kemkes) mengesahkan seramai 730 doktor di negara itu meninggal dunia akibat jangkitan Covid-19 ketika bertugas sepanjang wabak itu mula melanda pada awal 2020 lalu.

Menteri Kesihatan Budi Gunadi Sadikin berkata doktor mempunyai peranan besar dalam menangani pandemik Covid-19 dan disifatkan sebagai wira negara.

“Saya memuji jasa dan perjuangan 730 doktor yang meninggal dunia ketika menunaikan tugas mereka. Mereka adalah wira kesihatan Indonesia,” katanya ketika hadir pada upacara memperingati doktor yang meninggal dunia akibat Covid-19 di Jakarta, semalam.

Pada upacara itu satu monument setinggi 270 cm dan 120 cm lebar, dibina di Jakarta Pusat bagi memperingati doktor terbabit. Ia dibina Persatuan Perubatan Indonesia (IDI).

Pengerusi IDI Daeng M Faqih pula berkata pandemik Covid-19 yang berterusan sejak dua tahun lalu di Indonesia, juga telah menggoncang sektor kesihatan.

“Situasi itu menyebabkan doktor mengalami keletihan emosi, fizikal dan mental akibat tekanan yang berlebihan dan berpanjangan,” katanya.

Berdasarkan data Pasukan Petugas Pengendalian Covid-19 dan Pasukan Mitigasi IDI pada 9 September 2021, jumlah kematian doktor di Indonesia dalam situasi Covid-19 telah mencecah 730 orang, kata Faqih.

Jelasnya, hakikat itu secara psikologi membebankan doktor semasa memberikan perkhidmatan kepada orang ramai.

Bagaimanapun, beliau menegaskan bahawa profesion doktor sentiasa mengutamakan prinsip kemanusiaan diikuti integriti dan keupayaan.

“Akhirnya, pandemik Covid-19 tidak menggoyahkan profesionalisme seorang doktor,” tegasnya. – Agensi


Surat doktor barisan depan kepada rakyat Malaysia – Jangan keluar rumah

“Saya adalah seorang doktor barisan depan melawan wabak Corona. Sejak timbulnya wabak, kami semua tenaga perubatan menghadapinya ibarat peperangan tanpa asap senapang, dan tanpa ragu kami bekerjasama ke dalam medan perang pertahanan melawan wabak.

Kami menganggap diri kami adalah parajurit, yang berkewajiban maju ke depan, dengan darah dan daging melawan wabak penyakit, merebut balik nyawa seseorang dari cengkaman malaikat maut.

Namun sebenarnya kami juga hanyalah manusia dan bukan malaikat.

Di kawasan kuarantin penyakit yang paling berbahaya, pakaian pelindung yang kami pakai harus betul-betul sangat tebal dan ketat, dengan demikian baru dapat menjamin keselamatan hidup kami.

Mask harus pakai 2 lapis. Pembungkus kasut (shoe cover) pakai 2 lapis. Sarung tangan pakai 5 lapis. Di bahagian luar kaca mata pelindung masih harus pasang mask pelindung.

Setiap 5 jam sebagai 1 shift. Setelah memakai pakaian pelindung, kami tidak boleh makan, minum atau ke toilet.

Dengan mengenakan pakaian pelindung yang rapat tidak tembus udara dan kaca mata pelindung, seluruh pasukan bekerja keras dalam perjuangan, semua orang merasakan gerakan fizikal yang amat terbatas.

Ketika kami melepaskan pakaian pelindung, pakaian di dalam kami basah kuyub seluruhnya. Pada muka kami juga timbul garis-garis cengkaman bekas kaca mata pelindung.

Ada doktor yang sudah teramat lemah, badannya sudah hampir tenat, setelah masuk bilik istirehat dan minum seteguk air, kena kembali masuk ke kawasan kuarantin untuk terus bekerja.

Ada juga doktor yang jari tangannya terluka, setelah dibungkus rapat dengan pelindung plastik kembali ke tempat berjuang di barisan depan.

Kami juga punya orang tua, kami juga punya anak dan keluarga.

Kami tidak memikirkan keselamatan diri kami, tidak memikirkan apakah diri sendiri hidup atau mati, demi merebut nyawa manusia dari malaikat maut, semuanya adalah agar dapat memenangkan peperangan Corona ini. Supaya keluarga kita, dan saudara semua dapat melepaskan mask dan menikmati udara segar!

Kawan-kawan semua, mohon kalian bekerjasama dengan negara, bekerjasama dengan kami, dengan ada kesedaran sendiri untuk terus mengasingkan diri, jangan keluar rumah dan lakukanlah pembatasan diri… yang tentu tidak menyenangkan. Bolehkah? Sehingga kita dapat seiras terhadap pengorbanan para tenaga perubatan. Jangan sia-siakan air mata kami.

Kamu fikir keluar rumah sebentar tidak masalah, dia juga fikir keluar rumah sebentar tidak masalah. Esok semua orang akan keluar rumah semua, maka peperangan Corona ini akan mengalami kemunduran ke belakang lagi.

Bila satu orang, dua orang, tiga orang hanya memikirkan dan mementingkan kesenangan diri sendiri, maka semua perjuangan sebelumnya dalam peperangan Corona ini akan menjadi sia-sia.

Oleh sebab itu, maka kami mohon semuanya agar boleh bekerjasama, untuk tidak keluar rumah! Jagalah fikiran dan perasaan dengan baik.

Rumah yang menurut kalian adalah tempat yang membosankan, bagi kami para tenaga perubatan dan petugas yang berjuang di barisan depan melawan wabak, adalah tempat yang kami ingin balik pun tidak boleh balik.

Masa yang mencabar ini apakah dapat segera bertindak, tidak hanya tergantung pada para tenaga perubatan melainkan juga melibatkan kerjasama kita setiap orang.

Asalkan kita semua tidak keluar rumah, maka kita boleh memusnahkan wabak ini! Mencegah dan mengendalikan wabak adalah tanggungjawab setiap orang!

Tolong gunakan waktu sekejap untuk viral ke semua grup anda.

Saat ini virus sedang mengamuk, semua petugas perubatan di barisan depan berusaha mencegah dan ‘have had’ mengendalikan wabak, dengan mendahulukan keselamatan orang banyak di atas keselamatan mereka sendiri, maju terus di tengah kesulitan dalam melawan virus.

Terima kasih mereka telah membina pertahanan untuk kebaikan semua orang. Kenapa tidak kita lakukan sesuatu untuk menurunkan beban mereka di hospital?

Please… sebarkan keprihatinan anda dan minta kawan semua jangan keluar rumah sesuka hati. Itu pengorbanan yang tidak seberapa tapi sangat bermakna untuk kami.

Anda ada beberapa grup, bagikanlah ke semua grup tersebut. Supaya semua rakan tahu, hati semua orang bersama mereka, bersama-sama mendukung perjuangan mereka.

Sekian terima kasih

Dr Azmi Salleh


Langkah tangguh umrah jejaskan 10 ribu jemaah, kata agensi pelancongan

Agensi pelancongan mendakwa langkah kerajaan menangguhkan ibadah umrah buat sementara waktu bakal menjejaskan kira-kira 10,000 jemaah.

Kerajaan mengumumkan langkah penangguhan sementara waktu itu bermula 8 Januari ini, namun Presiden Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd Sham, berkata ia akan memberi kesulitan kepada para jemaah dan merayu kepada kerajaan untuk menimbang semula keputusan tersebut.

Jelasnya, daripada jumlah itu kira-kira 5,000 membabitkan jemaah yang dijadualkan bertolak ke Arab Saudi pada bulan ini, manakala selebihnya pada Februari dan Mac.

Beliau berkata, pihaknya mengambil maklum mengenai kepentingan mengawal jangkitan Covid-19, namun nasib agensi yang mengendalikan umrah juga perlu diambil kira, begitu juga dengan bakal jemaah.

“Justeru, PAPUH dan agensi pelancongan yang mengendalikan umrah meminta kerajaan untuk menarik semula penangguhan perjalanan umrah yang diumumkan semalam,” katanya.

Menteri Kesihatan, Khairy Jamaluddin Abu Bakar, ketika mengumumkan keputusan itu berkata larangan berkenaan akan kekal berkuat kuasa sehingga tarikh yang akan dimaklumkan kelak.

“Tempahan tiket penerbangan perjalanan umrah yang baharu ditangguhkan berkuat kuasa, hari ini (semalam),” katanya.

Berikutan pengumuman itu, PAPUH, Persatuan Syarikat Pengendalian Pelancongan Bumiputera Malaysia (BUMITRA) dan Persatuan Ejen-ejen Pelancongan dan Pengembaraan Malaysia (MATTA) memohon penangguhan berkenaan ditarik balik.

Ketiga-tiga persatuan terbabit mendakwa, tindakan kerajaan dilihat terlalu tergesa-gesa dan memberi kesan besar kepada jemaah umrah serta sektor pelancong yang terbabit.

Penangguhan turut menyebabkan kerugian wang yang besar dan kos pembatalan yang tinggi kepada jemaah rakyat negara ini.

Razali berkata, kerajaan diminta melaksanakan prosedur operasi standard (SOP) yang ketat dengan menetapkan syarat kuarantin di stesen kuarantin atau hotel terpilih.

“Kos untuk kuarantin boleh dikenakan kepada jemaah.

“Langkah itu lebih praktikal berbanding penangguhan sementara mengerjakan umrah. Jemaah dapat mengerjakan umrah, agensi pelancongan tidak menanggung kerugian besar dan penularan wabak dapat dibendung,” katanya.


Pelajar U patut dibenar undi pos, kata Menteri Undang-undang

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berpendapat pelajar universiti sepatutnya dibenarkan mengundi pos, manakala undi elektronik perlu dilaksanakan di seluruh negara bagi menjimatkan kos.

Menurutnya undi pos harus dibenarkan kepada pelajar di negeri lain, sambil menyatakan bahawa ia akan menelan kos hanya untuk pulang mengundi.

“Perkara terbaik yang boleh kita lakukan ialah mungkin menggunakan universiti untuk melaksanakan undi pos,” katanya menurut FMT.

Beliau berkata demikian pada majlis penyerahan perantisiswa di Universiti Putra Malaysia (UPM) di Serdang, hari ini (27 ktober 2022).

Wan Junaidi mengambil contoh Amerika Syarikat telah melaksanakan undi elektronik sejak 2005, dengan membenarkan orang ramai membuang undi ‘di tepi jalan’ melalui peranti khusus.

“Jika mereka boleh melakukannya, kenapa kita tidak boleh?” katanya sambil menambah Suruhanjaya Pilihan Raya (SPR) sepatutnya mempunyai teknologi itu sekarang.

“Bayangkan terbang ke kawasan luar bandar dengan hanya satu peranti untuk mengambil undi. Ia akan menjadi mudah dan lebih murah memandangkan kita membelanjakan lebih RM1 bilion untuk pilihan raya.”

Wan Junaidi berkata, ini adalah cadangan yang diberikannya kepada Pengerusi SPR Tan Sri Azhar Harun selepas Pakatan Harapan (PH) mengambil alih Kerajaan Persekutuan pada Mei 2018.

Katanya, beliau telah dijemput oleh Azhar untuk memberikan cadangan mengenai apa yang boleh dilaksanakan oleh SPR untuk pilihan raya.

Ketika ditanya sama ada beliau mempertahankan kerusi Parlimen Santubong pada Pilihan Raya Umum Ke-15 (PRU-15), Wan Junaidi berkata beliau menyerahkan kepada Gabungan Parti Sarawak (GPS) untuk membuat kata putus.

“Saya tidak akan ulas mengenai Santubong. Saya akan biarkan GPS buat keputusan. Jika parti diam, saya juga akan diam,” katanya.


Pemandu e-hailing didenda hina Agong

Mahkamah Sesyen Kuala Lumpur hari ini, menjatuhkan hukuman denda RM7,000 atau enam bulan penjara ke atas seorang pemandu e-hailing yang mengaku salah membuat dan menghantar komunikasi jelik terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di laman sosial Twitter, tahun lalu

Hakim M M Edwin Paramjothy menjatuhkan hukuman itu ke atas Sufazrin Amin Ismail, 27, selepas dia mengaku bersalah membuat dan memulakan penghantaran komunikasi jelik menggunakan nama profil ‘Fazr_Ismail’ terhadap Yang di-Pertuan Agong pada jam 1.55 tengah hari, 6 Januari 2020.

Pautan itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Wangsa Maju, di sini pada jam 4.30 petang, 8 Januari 2020.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama, yang membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Terdahulu, Timbalan Pendakwa Raya Noor Dayana Mohamad memohon hukuman berbentuk pengajaran dikenakan terhadap Sufazrin Amin supaya ia turut memberi pengajaran kepada masyarakat agar tidak mengulangi kesalahan sama.

“Walaupun rakyat Malaysia diberikan kebebasan untuk bersuara tetapi institusi diraja perlu dihormati,” katanya.


Tiga jenis kenderaan mikromobiliti dilarang atas jalan raya Malaysia

Kenderaan mikromobiliti jenis Moped, Personal Mobility Devices (PMD) dan Personal Mobility Aids (PMA) adalah dilarang penggunaannya di atas jalan berkuat kuasa serta-merta, kata Menteri Pengangkutan Datuk Seri Dr Wee Ka Siong.

Moped adalah kenderaan yang dipasang dengan dua atau tiga roda dan dipacu oleh sumber elektrik dengan kelajuannya tidak melebihi 50 kilometer sejam (km/j), lapor Bernama.

PMD dan PMA pula adalah kenderaan yang dipacu oleh kuasa manusia atau elektrik dengan kelajuan tidak melebihi 25 km/j seperti skuter berkuasa elektrik dan kenderaan bagi kegunaan individu yang mempunyai masalah pergerakan.

Wee berkata larangan terhadap tiga kategori kenderaan mikromobiliti itu dilaksanakan mengikut Kaedah-Kaedah Lalu Lintas (Larangan Penggunaan Kenderaan Mobiliti Tertentu) 2021 yang berkuat kuasa 17 Disember 2021.

“Penggunaan kenderaan mikromobiliti di atas jalan adalah membahayakan bukan sahaja kepada pengguna kenderaan tersebut tetapi pengguna lain.

“Seperti nahas basikal lajak yang telah meragut lapan nyawa, penggunaan kenderaan ini dengan percampuran dengan aliran trafik kenderaan motor lain di atas jalan akan menimbulkan risiko berlaku tragedi yang sama,” katanya dalam sidang media penggunaan mikromobiliti di kementeriannya di sini hari ini.

Wee berkata penggunaan kenderaan mikromobiliti yang dilarang di atas jalan boleh dikenakan tindakan di bawah Akta Pengangkutan Jalan 1978 iaitu kompaun sebanyak RM300, dan agensi yang akan menguatkuasakan perintah larangan itu adalah Jabatan Pengangkutan Jalan dan polis.

“Kita bimbang apabila Aidilfitri nanti ramai pengguna kenderaan mikromobiliti akan ke bandar untuk berkumpul kerana tahu tiada kenderaan di jalan. Ia sesuatu yang bahaya kepada pengguna jalan raya,” katanya.

Beliau berkata penggunaan tiga kategori kenderaan mikromobiliti itu bagaimanapun dibenarkan di dalam bangunan dan kawasan yang tiada percampuran aliran trafik.

“Saya tiada halangan kalau mereka ingin gunakan kenderaan ini di rumah atau tanah persendirian asalkan ia bukan di jalan raya.

“Penggunaan kenderaan mikromobiliti di atas jalan akan dipertimbangkan jika pihak berkuasa tempatan (PBT) menyediakan kemudahan infrastruktur jalan yang menyokong penggunaan kenderaan itu,” katanya.

Sementara itu, Wee berkata penggunaan basikal, beca dan basikal elektrik adalah dibenarkan namun perlu mematuhi peraturan ditetapkan di bawah Akta Pengangkutan Jalan 1987 dan Kaedah-Kaedah Lalu Lintas Jalan 1959.

“Bagi penggunaan basikal dengan bantuan elektrik, hanya yang memenuhi spesifikasi Malaysia Standard, MS2514 : Electric Bicycles Specification sahaja dibenarkan digunakan di atas jalan raya,” katanya.


Pakar desak WHO, kerajaan pantas bendung penularan cacar monyet

Beberapa pakar penyakit berjangkit terkemuka dunia mendesak pihak berkuasa kesihatan global bertindak lebih pantas membendung wabak cacar monyet yang semakin meningkat yang telah merebak ke sekurang-kurangnya 20 negara.

Mereka berhujah bahawa kerajaan dan Pertubuhan Kesihatan Sedunia (WHO) tidak seharusnya mengulangi kesilapan awal pandemik Covid-19 dalam pengesanan kes sehingga membantu virus itu merebak dengan cepat.

Walaupun cacar monyet tidak berjangkit atau berbahaya seperti Covid-19, saintis berkata, perlu ada panduan yang lebih jelas tentang cara seseorang yang dijangkiti perlu diasingkan, nasihat yang lebih jelas tentang cara melindungi orang yang berisiko, dan ujian pengesanan kontak rapat.

“Jika ini menjadi endemik (di lebih banyak negara), kita akan mempunyai satu lagi penyakit buruk dan banyak keputusan yang sukar untuk diambil,” kata Profesor di Pusat Geneva untuk Penyakit Viral di Switzerland, Isabelle Eckerle.

WHO sedang mempertimbangkan sama ada wabak itu perlu dinilai sebagai potensi kecemasan kesihatan awam yang membimbangkan antarabangsa (PHEIC), kata seorang pegawai.

Penentuan WHO bahawa wabak merupakan kecemasan kesihatan global – seperti yang berlaku dengan Covid-19 atau Ebola – akan membantu mempercepatkan penyelidikan dan pembiayaan bagi membendung penularan penyakit.

“Ia sentiasa dalam pertimbangan, tetapi belum ada jawatankuasa kecemasan (mengenai cacar monyet),” Pengarah Program Kecemasan Kesihatan WHO Mike Ryan.

Bagaimanapun, pakar mengatakan tidak mungkin WHO akan mencapai kesimpulan sedemikian tidak lama lagi, kerana cacar monyet adalah ancaman yang diketahui dunia mempunyai cara dan peralatan untuk melawannya.

Membincangkan sama ada untuk menubuhkan jawatankuasa kecemasan, badan yang mengesyorkan perisytiharan PHEIC, hanyalah sebahagian daripada tindak balas rutin agensi itu, kata pegawai WHO.

Eckerle menyeru WHO untuk menggalakkan negara-negara meletakkan langkah pengasingan yang lebih selaras dan ketat walaupun tanpa perisytiharan kecemasan.

Beliau bimbang cakap-cakap tentang virus itu ringan, serta ketersediaan vaksin dan rawatan di beberapa negara, berpotensi membawa kepada tingkah laku malas daripada pihak berkuasa kesihatan awam. – Agensi


Jumlah kematian hampiri 6,000 kes

Kes kematian akibat jangkitan Covid-19 di seluruh negara dalam tempoh 24 jam sehingga 12 tengah hari tadi turun hampir separuh daripada semalam apabila mencatatkan 77 kes hari ini berbanding 135 pada Khamis.

Angka terbaharu itu menjadikan jumlah kematian kepada 5,980 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,713 pesakit telah sembuh menjadikan kumulatif 731,193 kes, manakala 80,665 kes masih aktif daripada 817,838 jangkitan yang dikesan sejak awal pandemik.

“Sebanyak 959 pesakit kini dirawat di unit rawatan rapi dengan 465 memerlukan bantuan alat pernafasan,” katanya dalam kenyataan hari ini.

Pada masa sama beliau berkata 30 kluster baharu dikesan dengan kluster tempat kerja merekodkan jumlah terbanyak iaitu 21 kes diikuti empat kluster komuniti, pusat tahanan (tiga) dan masing-masing satu kluster kumpulan berisiko tinggi dan pendidikan lain.

“Sebanyak 2,164kluster telah ditamatkan, manakala jumlah kluster aktif adalah 865,” katanya.

Daripada jumlah itu, Dr Noor Hisham berkata, Johor dan Selangor masing-masing mencatatkan enam kluster baharu tempat kerja, diikuti Kuala Lumpur (tiga), masing-masing dua di Perak dan Melaka, manakala Negeri Sembilan dan Sarawak merekodkan satu kluster tempat kerja.

Sementarab itu, tiga kluster komuniti dikesan di Kelantan dan satu kluster di Sabah.

Dalam tempoh itu juga dua kluster pusat tahanan dilaporkan di Sarawak dan satu di Selangor.

Selangor turut merekodkan jangkitan menerusi kluster pendidikan, manakala Pahang mencatatkan satu kluster kumpulan berisiko tinggi.

Mengulas lanjut, Dr Noor Hisham sekali lagi memaklumkan peningkatan kes baharu, terutama di Selangor dan Kuala Lumpur disebabkan saringan bertumpu yang giat dijalankan setelah kedua-dua negeri dan lokaliti itu diletakkan di bawah Perintah Kawalan Pergerakan Diperketat (PKPD).

“Didapati terdapat ramai juga individu di kawasan Lembah Klang yang tampil sendiri ke klinik swasta untuk menjalani ujian Covid-19. Mereka adalah di kalangan yang berisiko tinggi misalnya yang bergejala atau kontak rapat.

“KKM akan terus menjalankan aktiviti pengesanan kontak rapat dan tindakan pengasingan kes positif Covid-19 bagi mengelakkan penularan jangkitan Covid-19 dalam komuniti,” katanya.


Prominent businessman: “I’ve no ties with gangster group nor political parties”

Letter to Editor

I REFER to the various assertions circulating on social media that implicate my affiliation with any gangsters or political party based on photos that were taken out of context.

First of all, I categorically deny my involvement or affiliation with any of these gangsters and political parties.

As a businessman who sits on the Board of both listed and non-listed companies, it is part of my responsibility to build a positive relationship with various parties, including the government of the day, political leaders, non-governmental organisations (NGOs) and other business associates.

I also have to appear in public events with media presence where photos of myself and various guests are taken.

This is why there are photos of myself taken together with political leaders from various political coalitions, business leaders, other business associates and even prospective clients being circulated on social media.

I want to clarify that those were old photos that were taken during my usual business networking session.

As these assertions on social media have affected my reputation and character, I would like to put out a statement that denies all these defamatory remarks.

I will take the appropriate legal action against the parties who were responsible for such allegations and trust that the Royal Malaysia Police (PDRM) and the Malaysian Communications and Multimedia Commission (MCMC) will take all the necessary actions concerning this matter.

I will leave the matter to the authority and put my trust in God for the truth to be revealed and justice to be served.

I hope that all Malaysians will condemn this brand of gutter politics together with me. It has no place in our country as we work toward rebuilding the nation. – Dec 8, 2022

Datuk Seri Tan Choon Hwa
Kuala Lumpur

*Datuk Seri Tan Choon Hwa is a businessman with more than 20 years of experience in various industries such as timber mining, hotel resort, housing land development and finance investment holding.


Perancis arah rakyat tinggalkan Pakistan, tutup syarikat

Kedutaan Perancis sudah mengarahkan semua rakyat dan syarikatnya meninggalkan Pakistan untuk sementara waktu susulan tunjuk perasaan yang menuduh Presiden Emmanuel Macron menghina Islam.

“Saya mengesahkan bahawa, kerana keadaan di Pakistan, kami telah menasihati warganegara dan syarikat Perancis untuk meninggalkan negara ini buat sementara waktu,” kata pegawai kedutaan Perancis, hari ini.

Walaupun, kedutaan Perancis kekal dibuka, sesetengah kakitangannya sudah diarah meninggalkan negara itu.

Agensi berita AFP yang berpangkalan di Paris memetik satu e-mel yang dihantar kepada rakyat Perancis supaya meninggalkan Pakistan.

“Berikutan ancaman serius terhadap kepentingan Perancis di Pakistan, rakyat dan syarikat Perancis dinasihatkan meninggalkan negara itu untuk sementara waktu, menggunakan pesawat komersial sedia ada,” lapor AFP.

Jurucakap Kementerian Luar Pakistan, Zahid Hafeez Chaudhri bagaimanapun berkata, Islamabad memandang serius nasihat itu yang dibuat berdasarkan penilaian Perancis sendiri.

“Sebaliknya, kerajaan Pakistan mengambil langkah yang lebih baik untuk mengekalkan undang-undang dan mencegah daripada berlaku kemalangan jiwa atau harta benda,” katanya.

Sentimen anti-Perancis dicetuskan oleh golongan berhaluan kanan – parti Tehreek-e-Labbaik Pakistan (TLP) – sejak mereka melancarkan demonstrasi hujung November lalu, susulan ulasan Macron mengenai karikatur Nabi Muhammad SAW.

Ulasan itu menyebabkan Macron dikutuk ramai pihak, termasuk Perdana Menteri Pakistan, Imran Khan yang menyifatkannya sebagai dorongan ke arah Islamofobia.

Tunjuk perasaan itu dihentikan setelah TLP mencapai kesepakatan dengan kerajaan Pakistan untuk mengajukan pertanyaan bagi mengusir duta besar Perancis, memboikot semua barang Perancis dan mengambil langkah lain di Parlimen.

Bagaimanapun, tunjuk perasaan itu kembali tercetus di seluruh Pakistan selepas kerajaan menangkap pemimpin TLP Saad Rizvi.

Semalam, kerajaan Pakistan secara rasmi mengharamkan TLP berdasarkan undang-undang antipengganas, kata Menteri Dalam Negeri, Sheikh Rasheed.

Susulan penangkapan dan pengharaman parti itu, tunjuk perasaan tercetus semula di beberapa wilayah terutama di bandar terbesar Pakistan, Karachi. – Agensi


Keputusan semakan permohonan Najib batal sabitan kes SRC 31 Mac

Mahkamah Persekutuan menetapkan 31 Mac sebagai tarikh akhir keputusan permohonan semakan oleh Datuk Seri Najib Razak untuk membatalkan sabitan bersalah terhadapnya serta hukuman penjara 12 tahun dan denda RM210 juta dalam kes rasuah membabitkan RM42 juta dana SRC International.

Ketua Hakim Sabah dan Sarawak Hakim Datuk Abdul Rahman Sebli, yang mengetuai panel lima hakim, berkata mereka tidak berada dalam kedudukan untuk memutuskan perkara itu pada hari ini (Selasa, 28 Februari 2023).

“Kami akan membuat keputusan mengenai permohonan ini kemudian. Keputusan itu tidak lewat dari 31 Mac,” katanya hari ini.

Hakim juga mengatakan bahawa semua pihak akan dimaklumkan pada tarikh keputusan.

Turut bersidang dalam panel itu ialah tiga Hakim Mahkamah Persekutuan, Datuk Vernon Ong Kiat; Datuk Rhodzariah Bujang; dan Datuk Nordin Hassan; serta Hakim Mahkamah Rayuan, Datuk Abu Bakar Jais.

Panel itu telah mendengar pernyataan daripada pendakwaan dan pembelaan dalam tempoh enam hari bermula 19 Februari, 20 hingga 22 Februari dan 27 hingga 28 Februari.

Najib yang juga bekas Perdana Menteri dan mantan Presiden UMNO memohon untuk membatalkan keputusan yang dibuat oleh panel lima hakim Mahkamah Persekutuan yang diketuai Ketua Hakim Negara Tengku Maimun Tuan Mat pada 23 Ogos tahun lalu atau agar rayuannya didengar semula.

Bekas Ahli Parlimen Pekan itu memohon rayuan berkenaan didengar korum Mahkamah Persekutuan lain yang mengandungi tidak kurang daripada tujuh hakim Mahkamah Persekutuan atau yang difikirkan wajar oleh mahkamah.

Beliau yang kini menjalani hukuman penjara 12 tahun di Penjara Kajang, turut memohon hukuman ke atasnya itu ditangguhkan sementara menunggu pendengaran permohonan semakan berkenaan.

Setelah gagal di Mahkamah Rayuan dan Mahkamah Persekutuan, bekas perdana menteri itu memohon panel mahkamah tertinggi baharu untuk mendengar semakan dikemukakannya terhadap sabitan dan hukuman sebelum ini.


Johor kaji ubah semula cuti hujung minggu kepada Sabtu dan Ahad

Kerajaan Johor mungkin mengubah semula cuti hujung minggu kepada Sabtu dan Ahad, susulan aduan daripada orang ramai.

Sehubungan itu, Menteri Besar Datuk Onn Hafiz Ghazi hari ini berkata cuti hujung minggu Jumaat dan Sabtu sekarang akan dikaji semula.

Beliau berkata demikian sebagai menjawab rungutan orang ramai mengenai hari cuti hujung minggu yang berbeza antara kerajaan dan sektor swasta.

“Saya sedar akan kesukaran. Kerajaan negeri akan mengkaji semula perkara ini supaya ibu bapa dan anak-anak dapat berehat pada hari yang sama.

“Saya akan mengumumkan penyelesaian tidak lama lagi selepas menemukan pendekatan yang sesuai untuk menyelesaikan perkara ini,” katanya pada amanah MB Johor di Pusat Konvensyen Antarabangsa Persada di Johor Bahru.

Kerajaan Johor mula menjadikan Jumaat dan Sabtu sebagai hari rehat sejak 1 Januari 2014 berikutan titah Sultan Johor Sultan Ibrahim Sultan Iskandar sempena sambutan hari keputeraan baginda ke-55 pada 23 November 2013.

Baginda dilaporkan berkata, perubahan itu bagi memudahkan umat Islam di negeri itu menunaikan solat Jumaat.

Sebelum itu, hari Sabtu dan Ahad yang masih menjadi amalan semasa sektor swasta di Johor.


Indonesia rekod 32,211 kes baharu

Jangkitan Covid-19 di Indonesia terus melonjak tinggi dengan merekodkan sebanyak 32,211 kes baharu dalam tempoh 24 jam semalam, berbanding 27,197 kes pada Khamis.

Menurut Pasukan Petugas Covid-19 Indonesia, jumlah jangkitan di Jakarta sahaja mencatat 13,379 kes positif – tertinggi setakat ini.

Jumlah kes harian terbaharu itu melonjakkan kumulatif positif kepada 4,446,694 kes sejak wabak Covid-19 melanda Indonesia pada Mac 2020 lalu.

Sehingga semalam, jumlah kes aktif atau pesakit yang menerima rawatan di Jakarta mencecah 55,427.

Pada peringkat nasional, jumlah kes aktif meningkat kepada 140,254, menurut data terkini pasukan petugas itu.

Pasukan itu juga memaklumkan 42 lagi pesakit meninggal dunia akibat komplikasi Covid-19, menjadikan jumlah kematian meningkat kepada 144,452 kes.

Sementara itu, seramai 7,190 pesakit telah sembuh menjadikan kumulatif kes pulih meningkat kepada 4,161,987 kes.

Pada masa sama, pasukan petugas itu memaklumkan seramai 22,008 individu disyaki dijangkiti Covid-19 berdasarkan 480,920 spesimen yang diuji dalam rangkaian makmal di seluruh Indonesia.

Menurut Menteri Kesihatan Budi Gunadi Sadikin, kemuncak kes Covid-19 yang disebabkan oleh varian Omicron boleh menjadi sehingga enam kali ganda lebih tinggi daripada yang dicatatkan ketika penularan wabak Delta.

“Penularan sangat tinggi dan Indonesia pasti akan mengalami perkara ini. Jika kemuncak kes sebelum ini mencecah 57 ribu, pada masa hadapan, kita perlu lebih berhati-hati,” katanya.

“Di beberapa negara lain, (kadar penularan Omicron) adalah tiga hingga enam kali ganda berbanding kemuncak kes disebabkan varian Delta,” katanya.

Katanya, jumlah kes di Amerika Syarikat mencecah 800,000 sehari semasa wabak Omicron berbanding 250,000 kes sehari ketika wabak Delta. – Agensi


PMX pertahan cadangan cagar KWSP untuk buat pinjaman

Cadangan untuk membenarkan cagaran akaun Kumpulan Wang Simpanan Pekerja (KWSP) bagi membuat pinjaman peribadi dipertahankan Datuk Seri Anwar Ibrahim.

Perdana Menteri berkata cadangan cagaran itu akan diperkenalkan tetapi dengan syarat ketat kepada pencarum KWSP yang mahu membuat pinjaman dengan institusi kewangan dalam negara.

“Kita tidak benarkan orang ramai keluarkan caruman KWSP lagi kerana ini bukan waktu COVID-19 lagi, mereka boleh kerja, tetapi ada beberapa kes mendesak dimaklumkan kepada kita.

“Umpamanya dia ada wang, tetapi tak dapat bayar yuran pendidikan anak di luar negara dan kita tak benar keluarkan KWSP, jadi boleh guna kaedah itu tetapi dengan syarat yang ketat,” katanya dipetik laporan BH.

Anwar ditemui media semasa merasmikan Hari Air Sedunia (HAS) 2023 di Stadium Indera Mulia, hari ini.

Menteri Kewangan iut juga menegaskan ucapannya di Dewan Rakyat berkenaan kaedah menggunakan caruman KWSP sebagai cagaran bank perlu diteliti sebelum mana-mana pihak mengeluarkan pandangan.

“Biasalah (ada pihak tidak berpuas hati dengan kaedah itu), kalau ikut saya memang tak bagi lagi (pengeluaran KWSP), tapi ada beberapa kes keperluan mendesak perlu dipertimbangkan.

“Ada kes kita lihat munasabah sebab dia (pencarum) mungkin ada wang yang banyak di KWSP jadi kita boleh benarkan (jadi cagaran bank),” katanya lagi.

Khamis lalu, Anwar mengumumkan kerajaan akan memperkenal kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Beliau berkata, kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pembiayaan kewangan dengan cagaran daripada agensi terbabit.

Bagaimanapun, timbul dakwaan mengatakan tindakan membenarkan caruman KWSP dijadikan sebagai cagaran sebagai melanggar undang-undang mengikut Akta KWSP 1991 berikutan simpanan itu hanya boleh dikeluarkan bagi tujuan tertentu sahaja.


Ketua pengganas Houthi antara 20 maut tentera pakatan serang balas

Ketua kumpulan militan Syiah Houthi adalah salah seorang daripada kira-kira 20 pengganas yang terbunuh dalam serangan udara oleh pakatan tentera negara-negara Arab diketuai Riyadh, ke atas ibu kota Yaman, Sanaa.

Major General Abdullah Qasim al-Junaid, ketua akademi penerbangan militan yang disokong Iran, sebelum ini dijatuhi hukuman mati dalam perbicaraan tanpa kehadiran oleh mahkamah di Marib, Yaman, tahun lalu atas tuduhan melakukan rampasan kuasa tentera dan jenayah perang.

Serangan udara pada Selasa yang menyasarkan kem dan kubu kuat Houthi di ibu kota Yaman itu adalah yang paling hebat pernah dilakukan dalam tempoh hampir tiga tahun.

Tindakan itu menyusul serangan dron Houthi ke atas depot simpanan minyak dan lapangan terbang di Emiriah Arab Bersatu (UAE) yang menyebabkan tiga warga asing terbunuh, serta pelancaran lapan dron yang dipintas pertahanan Arab Saudi.

Susulan serangan dron pada Isnin, UAE berkata negara itu berhak untuk bertindak balas terhadap serangan pengganas dan peningkatan jenayah.

Amerika Syarikat (AS) berikrar untuk memastikan Houthi bertanggungjawab ke atas serangan di UAE, yang turut dikecam oleh Pertubuhan Bangsa-Bangsa Bersatu (PBB), Kesatuan Eropah, Britain, Perancis, dan di seluruh negara-negara Teluk.

Serangan ke atas Abu Dhabi berlaku ketika Houthi mengalami beberapa kekalahan dalam perang di Yaman, termasuk pertempuran yang panjang di mana mereka dihalau keluar dari wilayah Shabwa oleh ‘Giants Brigades’ yang dilatih UAE.

Kekalahan itu memberi tamparan kepada kempen Houthi untuk menawan medan pertempuran di wilayah Marib, kubu terakhir kerajaan di utara.

“Tidak ada penamat untuk perang Yaman,” kata Elisabeth Kendall, seorang penyelidik di Kolej Pembroke Universiti Oxford.

“Sebaliknya, konflik semakin meningkat.”

Bagaimanapun, beliau menambah: “UAE tidak akan tergesa-gesa untuk bertindak balas dengan cepat. Ia telah melabur dengan banyak di Yaman, terutamanya dalam infrastruktur politik dan ketenteraan di selatan. Ia tidak mungkin menyimpang daripada strategi jangka panjangnya… atas dasar provokasi.” – Agensi


Tak benar vaksin mahal kerana amalan kroni, kata Penasihat Khas KJ

Dakwaan seorang pakar kesihatan kanak-kanak harga vaksin Covid-19 dibeli negara mahal kerana amalan kroni disangkal Penasihat Khas Menteri Kesihatan, Dimishtra Steven Sittampalam.

Penasihat Khairy Jamaluddin Abu Bakar itu menafikan dakwaan tersebut dan menyifatkan ia tidak berasas sama sekali memandangkan Malaysia tidak menggunakan khidmat orang tengah untuk membeli vaksin tersebut malahan urusan perolehan vaksin dibuat secara terus dengan syarikat farmaseutikal yang menghasilkan vaksin berkenaan.

“Ketika Malaysia berunding dengan Moderna, ia dibuat secara terus dengan Moderna Inc, sama seperti dilakukan dengan Pfizer.

“Harga (vaksin Moderna) yang diberikan kepada kita jauh lebih mahal berbanding Pfizer, yang memiliki profil mRNA sama.

“Setakat ini, kita sudah membeli 44 juta dos vaksin Pfizer,” katanya dalam ciapan di Twitter.

Terdahulu, seorang pakar pediatrik, Datuk Dr Musa Mohd Nordin dalam ciapan di Twitter yang mendakwa harga vaksin Moderna adalah mampu milik, namun menjadi mahal kerana wujud kroni dalam transaksi rantaian bekalan vaksin COVID-19 itu.

Mengulas lanjut, Dimishtra berkata, harga am vaksin Covid-19 boleh diperoleh secara dalam talian dan semua pihak maklum harga vaksin Moderna adalah paling mahal.

“Semua kontrak (pembelian vaksin Covid-19 Malaysia) sudah didedahkan kepada Jawatankuasa Kira-Kira Wang Negara (PAC) yang merangkumi Ahli Parlimen kerajaan dan pembangkang.

“Mereka (Ahli PAC) berpuas hati dengan kontrak berkenaan,” katanya.

Pada masa sama, Ahli Parlimen Permatang Pauh yang juga Ahli PAC, Nurul Izzah Anwar, turut menjawab dakwaan Dr Musa dengan menegaskan, jawatankuasa itu berpuas hati dengan proses perolehan vaksin Covid-19.

“Terdapat merit terhadap pemilihan portfolio vaksin. Anda boleh membacanya dalam laporan PAC akan datang, Insya-Allah. Kami perlu mengambil kira faktor syarikat farmaseutikal gergasi yang gemar mengenakan NDA (perjanjian kerahsiaan),” katanya.


Pengemudi bot kantoi khayal dadah depan Sultan Ibrahim

Sultan Johor Sultan Ibrahim Sultan Iskandar hari ini menzahirkan rasa murka atas kejadian pengemudi bot yang membawa bot secara berbahaya di bawah pengaruh dadah berdekatan Pulau Rawa, Mersing, pagi semalam.

Menerusi hantaran di Facebook rasmi baginda, Sultan Johor yang mengakui melihat sendiri kejadian itu, berasa kesal dengan kejadian itu.

“Saya rasa kesal dengan kejadian yang berlaku betul-betul di depan mata saya. Saya lihat mereka bawa bot penumpang dengan laju dan berbahaya dekat jeti Pulau Rawa. Saya arahkan pihak polis menahan bot tersebut yang di dalamnya ada membawa satu keluarga dengan anak-anak kecil untuk aktiviti keliling pulau,” titah baginda lapor Bernama.

Justeru, Sultan Ibrahim mengarahkan agar semua agensi penguatkuasaan untuk meningkatkan rondaan dan mengambil tindakan tegas.

“Setelah pihak polis buat penahanan dan siasatan lanjut, jelaslah tindakan mereka memandu bot dengan tidak tentu arah kerana kesan pengaruh dadah.

“Ambillah tindakan tegas termasuk membatalkan lesen pemandu dan rampas bot yang tidak mengikut peraturan. Perkara seperti ini sangat memalukan industri pelancongan negeri Johor. Saya harap perkara sebegini tidak berulang lagi,” titah baginda.

Semalam, polis menahan dua lelaki yang merupakan tekong dan awak-awak bot pelancong berkenaan selepas didapati membawa bot secara berbahaya bersama lima yang lain di perairan Mersing, dekat pulau berkenaan.

Hasil saringan pihak polis, kedua-dua lelaki berusia lingkungan 22 hingga 26 tahun itu didapati positif dadah jenis methamphetamine.


Najib patut ke penjara: Kenyataan disalah erti, kata Tok Mat Hasan

Timbalan Presiden UMNO Datuk Seri Mohamad Hassan mendakwa kenyataannya kepada sebuah portal geo-politik mengenai bekas Perdana Menteri Datuk Seri Najib Razak perlu bertanggungjawab dan masuk penjara jika didapati bersalah, kurang tepat.

Mohamad merujuk kepada wawancaranya bersama Asia Times, yang memetik beliau sebagai berkata Najib perlu bertanggungjawab sepenuhnya terhadap skandal 1Malaysia Development Berhad (1MDB) dan dihukum penjara.

Apa yang sebenarnya beliau sampaikan ialah Najib harus mendapat perbicaraan yang adil di mahkamah.

“Kurang tepat tu. Apa yang saya katakan ialah, Datuk Seri Najib mesti mendapat perbicaraan yang adil. Jika didapati salah, salah lah, tetapi mesti diadili dengan adil,” katanya menurut MalaysiaInsight.

Terdahulu, Asia Times melaporkan Mohamad sebagai berkata Najib tidak sepatutnya mengharapkan layanan istimewa daripada kerajaan pimpinan UMNO sekiranya dia akhirnya dipenjarakan atas pelbagai tuduhan rasuah.

Memetik laporan Asia Times, dengan tajuk ‘Exclusive: UMNO’s No 2 thinks Najib should go to jail’ Mohamad juga dilaporkan berkata kelesuan negara ketika ini berpunca daripada kegagalan UMNO untuk ‘memberitahu kebenaran’ mengenai skandal kewangan 1Malaysia Development Berhad (1MDB).

Asia Times dimiliki oleh Asia Times Holdings Limited, sebuah syarikat berpangkalan Hong Kong yang terlibat dalam multimedia dan perhubungan awam.

Menyifatkan Malaysia sebagai negara yang sedang bergelut, diketuai oleh kerajaan ‘pintu belakang’ Mohamad dalam temu bual eksklusif dengan portal geo-politik itu berkata mahkamah adalah tempat di mana orang ramai boleh membuktikan bersalah atau tidak.

“Dia (Najib) tidak membuktikannya. Dia tidak dapat membuktikannya. Semua orang perlu membayar tindakan mereka. Tapi kalau nak ampun, dia (Najib) kena lalui proses. Dia kena masuk (penjara) dulu,” kata Mohamad, yang dilihat sebagai sosok seorang pemimpin yang tidak gentar untuk meluahkan fikirannya.

Asia Times turut memetik beliau menyesali kegagalan Malaysia untuk mengekalkan rentak ekonomi dengan negara jirannya, sambil menyatakan bahawa pembentukan dua kerajaan berturut-turut “bukan daripada pilihan raya umum” tetapi melalui gerakan Parlimen telah memburukkan sentimen pelabur asing dan menimbulkan persoalan tentang kredibiliti demokrasi kerajaan.

“Kerajaan Malaysia hari ini bukan kerajaan yang sah. Sebab itu kita perlukan pilihan raya awal. Bukan kerana kita mahu berkuasa. Kita mahu kembalikan mandat kepada rakyat.

“Kita perlu memperbetulkan keadaan. Ini adalah negara yang diberkati. Tetapi untuk empat tahun kebelakangan ini, kita telah mengundurkan diri kita. Kita sedang bergelut,” kata Timbalan Pengerusi Barisan Nasional (BN) itu.

Menurut Asia Times, kenyataan Mohamad itu amat menarik memandangkan beliau merujuk kepada kerajaan yang dipimpin oleh partinya sendiri. Walaupun UMNO berusaha mewujudkan barisan bersatu padu, parti itu berpecah antara dua kumpulan utama yang terdiri daripada kem Presiden UMNO Datuk Seri Ahmad Zahid Hamidi dan Perdana Menteri Datuk Seri Ismail Sabri Yaakob yang juga Naib Presiden UMNO.

Tempoh Pilihan Raya Umum (PRU) akan datang menajadi pertikaian utama antara kedua-dua kumpulan itu, dengan kepimpinan parti bergelut untuk pilihan raya mengejut bagi merebut populariti dan disfungsi BN yang bangkit semula, tetapi Ismail Sabri pula membayangkan tiada PRU mengejuk dengan memberi alasan peningkatan inflasi dan kos barangan.

Dalam satu tinjauan pantas, pemerhati pula membuat spekulasi bahawa Zahid dan Najib mempunyai kepentingan peribadi, lapor Asia Times.

Dengan keputusan mahkamah yang belum selesai mengancam untuk menamatkan karier politik kedua-duanya jika sabitan kes rasuah jenayah, ramai yang menjangkakan pasangan itu akan mendesak pemimpin negara yang akan datang untuk campur tangan dalam kes mereka jika UMNO memperoleh kemenangan besar dalam PRU.

Mohamad yang sealiran dengan Zahid berkata, beliau pada mulanya menggesa Ismail Sabri, yang menjadi Perdana Menteri Ogos lalu, mengadakan PRU-15 pada November selepas mengumumkan Bajet 2023. Tetapi dengan PRU yang belum ditetapkan secara rasmi sehingga suku ketiga 2023, Ismail memilih untuk kekal sementara dengan kerajaannya memberi tumpuan kepada pengurusan wabak Covid-19 dan pemulihan ekonomi.

Kepemimpinan UMNO kemudian mendesak PRU mengejut antara Mac dan Jun, kata Mohamad, untuk merebut momentum politik berikutan kemenangan besar BN pada pilihan raya negeri di Melaka, Sarawak dan Johor, tetapi juga tidak berjaya.

“Seni Peperangan berkata serang apabila musuh anda lemah. Itulah masanya untuk kita bertindak,” kata ahli politik veteran UMNO berusia 66 tahun itu.

Ismail menolak gesaan oleh kepimpinan UMNO dalam kedua-dua keadaan kerana beliau telah “memberi komitmen sendiri” untuk mematuhi memorandum persefahaman (MoU) dengan gabungan Pakatan Harapan (PH), kata Mohamad, di mana kerajaan bersetuju untuk melaksanakan beberapa pembaharuan institusi, sebagai sebahagian daripada gencatan senjata politik.

“Perdana menteri memberitahu kami beliau tidak boleh menarik balik kata-katanya mengenai apa yang dipanggil MoU ini. Sesetengah pihak mengatakan bahawa jika kita menarik diri daripada kerajaan hari ini dan membubarkan Parlimen, kita akan disifatkan sebagai terkutuk. Saya tidak faham langsung,” kata Mohamad.

Mengikut perjanjian itu, kerajaan Ismail Zabri bersetuju untuk tidak mengadakan pilihan raya sebelum 31 Julai tahun ini, bagi mewujudkan tempoh kestabilan politik. Berhasrat untuk keluar mengundi lebih awal, Majlis Tertinggi (MT) UMNO membantah pelanjutan MoU itu, keputusan yang dipatuhi oleh Ismail Sabri.

“Buat masa ini, sentimen amat memihak kepada kami. Tetapi saya tidak tahu berapa lama dan sejauh mana kita boleh bertahan dengan keadaan ekonomi sekarang,” kata Mohamad.

Ismail adalah pemimpin tertinggi negara daripada UMNO setelah sekumpulan ahli Parlimen parti itu diketuai Zahid dan Najib menarik balik sokongan terhadap Perdana Menteri ketika itu Tan Sri Muhyiddin Yassin, yang pada Februari 2020 telah bergabung tenaga dengan UMNO dan ahli Parlimen lain untuk menjatuhkan gabungan PH pimpinan Tun Dr Mahathir Mohamad, membentuk kritikan hebat hingga dipanggil “kerajaan pintu belakang.”

“Saya seorang sahaja yang menentang idea pembentukan kerajaan baharu,” kata Mohamad.

“Saya membuat diri saya dikenali. Sepatutnya kita mengadakan pilihan raya selepas PH tumbang. BN akan mendapat durian runtuh. Tetapi kami terlepas peluang kerana orang tertentu dalam parti saya sendiri mahu mempunyai jalan pintas. Mungkin seseorang hanya mahu menyelamatkan leher mereka sendiri.”

Disebabkan pertuduhan rasuah terhadap Zahid dan status Mohamad sebagai Ahli Dewan Undangan Negeri dan bukannya ahli Parlimen, Ismail Sabri – walaupun hanya berada di tempat ketiga dalam hierarki UMNO – muncul sebagai tokoh paling layak untuk menerajui kerajaan baharu, sekali gus mengimbangi proses tradisi politik Malaysia yang telah lama dipegang Presiden UMNO yang akan dilantik sebagai perdana menteri.

Pada Mei, UMNO sebulat suara meluluskan pindaan kepada perlembagaannya untuk membenarkan pemilihan dalaman parti diadakan enam bulan selepas PRU, kononnya memastikan kedudukan presiden parti yang dituduh rasuah kekal sebagai pemimpin UMNO dan meletakkannya bertanggungjawab memilih calon parti itu menghadapi pilihan raya.

“Kami mahu mengelak perebutan kuasa dalam UMNO, kerana apabila itu berlaku, UMNO akan tamat,” kata Mohamad.

“Itulah sebabnya kami memutuskan – saya yang memutuskan – bahawa Ismail Sabri akan menjadi budak poster. Kerana beliau sedang menjawat jawatan perdana menteri. Tidak masuk akal jika ada perdana menteri, tetapi parti itu mencalonkan orang lain.”

Bagaimanapun penganalisis berpendapat pengaruh Ismail Sabri akan menjadi lebih baik melalui pemilihan parti yang diadakan sebelum PRU.

Sekiranya beliau berjaya bertanding menentang Zahid dan menjadi Presiden UMNO, Ismail Sabri akan mempunyai kata putus mengenai pencalonan mereka yang bertanding dalam pilihan raya dan akhirnya lebih selamat dalam mengekalkan jawatannya sebagai perdana menteri.

Pemerhati menyatakan bahawa badan pembuat keputusan tertinggi UMNO hanya “mencadangkan” supaya Ismail meneruskan jawatan tertinggi selepas pilihan raya. Yang lain memetik contoh baru-baru ini bekas menteri besar Johor Hasni Mohammad, yang bertanding sebagai calon BN pada pilihan raya negeri Mac lalu tetapi diketepikan dan diganti 11 jam selepas gabungan itu meraih kemenangan.

“Dia (Ismail Sabri) suka popular. Bagi saya, pemimpin tidak sepatutnya popular. Pemimpin harus berkesan. Anda boleh menjadi tidak popular, tetapi (seorang) pengurus organisasi yang berkesan. Jangan sesekali mencari populariti, ia tidak akan bertahan lama,” kata Mohamad, sambil menambah bahawa “sesiapa yang disokong oleh majoriti ahli Parlimen” boleh muncul sebagai perdana menteri Malaysia seterusnya.

“Saya beritahu dia (Ismail Sabri) dia boleh jadi perdana menteri, tiada isu. Tetapi saya memerlukan parti yang kuat dan dominan untuk berada dalam kerajaan, seperti sebelum ini,” kata Mohamad merujuk kepada zaman kegemilangan penguasaan majoriti BN. Ketika ditanya, Mohamad menyifatkan kekalahan pertama parti itu dalam pilihan raya 2018 selepas 61 tahun memerintah sebagai “pengajaran pahit.”

“UMNO dikalahkan pada 2018 bukan kerana tidak menjaga rakyat. Hanya ada satu isu: 1MDB. Parti dan kerajaan terlalu bertolak ansur. Kami tidak berjaya menjelaskan, kami tidak berjaya memberitahu perkara sebenar. Ia satu-satunya isu yang kita tidak atasi dengan betul dalam pilihan raya umum,” kata ADUN Rantau itu.

“Kami fikir ia adalah isu yang sangat mudah. Kami tidak pernah menyedari bahawa ini adalah kebakaran belukar yang akan merebak sangat jauh. Orang ramai dimaklumkan dengan baik, jadi anda tidak boleh menyembunyikan dan menyapu segala-galanya di bawah permaidani lagi, jadi kita perlu menangani isu-isu itu… Negara telah mengalami kesusahan kerana kes 1MDB ini,” katanya menurut Asia Times.

“Ia dilakukan di luar kunci kira-kira, dilakukan oleh seorang perdana menteri dan beliau juga menteri kewangan. Dia juga mengambil alih 1MDB. Begitulah masalahnya bermula,” kata Mohamad. “Jika orang itu berbesar hati untuk berundur seketika, UMNO tidak akan digulingkan dan akan menjadi kerajaan hari ini.”

Tetapi walaupun akhirnya menyalahkan Najib yang menjadi perdana menteri ketika itu atas kekalahan bersejarah BN dalam pilihan raya, Mohamad juga memberi pujian kepada bekas pemimpin yang disabitkan jenayah itu.

“Sesiapa sahaja boleh membantu kami. Sesiapa sahaja dialu-alukan untuk membantu semasa kempen. Saya yang rancang untuk dia ke sana,” kata Mohamad. “Dia mendapat momentum, pergerakan massa. Bukan sahaja daripada penyokong kuat dalam UMNO tetapi daripada orang ramai di jalanan. Ke mana sahaja dia pergi, beribu-ribu orang datang dan melihatnya. Tetapi ia tidak ada kena mengena dengan parti.”

Mohamad mengaitkan rayuan Najib dengan persepsi “pendakwaan terpilih,” mengulangi pembelaan undang-undang Najib bahawa Hakim Mahkamah Tinggi ketika itu Mohd Nazlan Mohd Ghazali, yang mensabitkan Najib atas penyelewengan RM42 juta dana SRC International, sepatutnya menarik diri daripada kes itu.

Pasukan undang-undang Najib berhujah bahawa Nazlan, yang menjatuhkan hukuman penjara 12 tahun ke atas Najib, harus hilang kelayakan kerana kononnya konflik kepentingan kerana berkhidmat sebelum ini sebagai peguam umum Kumpulan Maybank, pemberi pinjaman komersial kepada 1MDB yang telah memainkan peranan penasihat dalam penubuhan SRC International.

“Tanggungjawab ada pada hakim, dia harus mengisytiharkan dia terlibat dalam SRC atau 1MDB dan dia harus menarik diri,” kata Mohamad.

“Saya tidak mengatakan sama ada dia (Najib) tidak bersalah atau tidak, tetapi dia sepatutnya mendapat perbicaraan yang adil. Sama ada Najib salah atau betul, orang ramai sangat jelas tentang apa yang dia lakukan. Orang tahu. Saya tahu. Kami tahu apa yang berlaku daripada apa yang kami baca.”

Sekiranya UMNO meraih satu lagi kemenangan dalam PRU, ramai yang membuat spekulasi bahawa Najib akan memanfaatkan popularitinya untuk menekan kerajaan agar meminta pengampunan diraja, sama seperti yang diberikan kepada ketua pembangkang Datuk Seri Anwar Ibrahim yang diampunkan atas kesalahan liwat susulan kemenangan PH pada 2018.

Tetapi Mohamad menolak pengampunan awal untuk Najib, membandingkan kesnya dengan pemimpin UMNO masa lalu Datuk Harun Idris, yang dipecat daripada parti dan dijatuhi hukuman penjara enam tahun kerana rasuah pada 1977 sebelum diampunkan pada 1981, dan Datuk Mokhtar Hashim, seorang bekas menteri yang terkenal, dijatuhi hukuman mati kerana membunuh pada 1983 sebelum diampunkan pada 1991.

“Anda tidak boleh memaafkannya sebelum dia melalui proses itu. Itu salah, itu salah sama sekali,” kata Mohamad.

Menurutnya ramai pemimpin UMNO terkemuka, seperti Harun dan Mokhtar, terpaksa masuk penjara sebelum diberi pengampunan.

Mohamad juga menolak spekulasi bahawa ahli politik yang dikaitkan dengan “kluster mahkamah” akan bebas daripada kes perundangan mereka tanpa sebarang masalah.

“Orang kata bila UMNO berkuasa, semua kes kluster mahkamah akan ditarik balik. Sekarang perdana menteri daripada UMNO, tetapi kes Zahid masih diteruskan,” katanya.

Sekiranya Presiden UMNO disabitkan dengan tuduhan rasuah selepas pembelaannya dalam perbicaraan mahkamah yang dijangka berakhir pada November, Mohamad, mengikut konvensyen, menjadi pemangku presiden. Beliau sebelum ini dilantik sebagai pemangku presiden apabila Zahid mengambil cuti selama enam bulan dari 2018 hingga 2019 dan terus menyelia hal ehwal harian parti.

“Zahid sibuk turun naik di mahkamah setiap hari, dan fikirannya juga terarah ke arah itu. Saya beritahu dia, jangan risau, serahkan pada saya. Saya akan menguruskan parti. Anda tumpukan perhatian kepada kes anda dahulu,” katanya.

Ketika ditanya sama ada beliau bercita-cita untuk jawatan perdana menteri, Mohamad tidak menolak tetapi menegaskan fokusnya sekarang adalah menjaga parti.

“Saya tidak membayangkan apa-apa [tentang menjadi perdana menteri]. Kalau saya jadi, saya jadi,” katanya ketawa. “Apabila saya sampai ke bab itu, saya akan memutuskan sama ada saya mahu teruskan atau tidak.”


Zahid, Najib berjaya yakinkan MP keluar PN, janji jawatan PM milik UMNO?

Pertemuan Ahli-Ahli Parlimen (MP) UMNO dan Barisan Nasional (BN) yang berlangsung semalam berakhir dengan tiada sebarang keputusan muktamad diputuskan.

Difahamkan Presiden, Datuk Seri Ahmad Zahid Hamidi bergandingan mantap bersama Pengerusi Lembaga Penasihat BN, Datuk Seri Najib Razak dalam memberikan hujah untuk mengajak MP UMNO dan BN bertindak keluar daripada kerajaan Perikatan Nasional (PN).

Pertemuan yang berakhir lewat malam semalam di Wisma Perwira adalah susulan daripada pertemuan awal pada tengahari semalam antara Zahid dan Naib Presiden UMNO, Datuk Seri Ismail Sabri Yaakob, Zahid meminta Menteri dan Timbalan Menteri melepaskan jawatan mereka dalam kerajaan.

MP yang hadir terpukau dan mendengar satu persatu hujahan Zahid yang disokong oleh Najib, menurut sumber parti semua yang hadir teruja dengan janji yang ditawarkan semasa pertemuan itu.

Antara perkara yang dibincangkan adalah langkah seterusnya jika mereka menarik sokongan daripada kerajaan, Zahid dan Najib memberitahu jawatan Perdana Menteri (PM) adalah milik UMNO selepas jajaran baharu tersebut dibentuk.

Bagaimanapun kedua-dua mereka tidak memperincikan parti-parti yang akan terlibat dalam pembentukan jajaran baharu tersebut, nama Ketua Pembangkang Datuk Seri Anwar Ibrahim juga tidak disebut sebagai calon PM dalam pertemuan semalam.

Sebelum ini juga, Zahid dikatakan akan bekerjasama dengan Anwar untuk membentuk kerajaan bersama DAP dalam rakaman perbualan antara keduanya yang viral.

Walaupun menafikannya, Zahid dan Presiden PKR itu sama-sama tidak membuat laporan polis mengenainya.

Semasa pertemuan semalam, Zahid dan Najib memberikan keyakinan dengan pembentukan jajaran baharu tersebut, UMNO akan kembali menjadi dominan dan mengetuai tampuk kerajaan apabila jawatan PM diberikan kepada mereka nanti.

Retorik kuasa dan mendapatkan semula kepercayaan rakyat antara isu-isu yang dibincangkan dalam pertemuan semalam, Zahid dan Najib menyuarakan pandangan kelemahan dan kegagalan kerajaan PN dalam menangani pandemik Covid-19 serta keadaan rakyat yang semakin tertekan.

Hujah-hujah tersebut dijadikan asas dan alasan berlapik untuk Menteri UMNO dan MP yang memegang jawatan dalam kerajaan supaya meletakan jawatan mereka.

Menurut sumber, hampir majoriti MP UMNO dan BN hadir semasa pertemuan semalam, kecuali Ahli Parlimen Padang Rengas, Datuk Seri Nazri Aziz yang berada diluar negara atas urusan peribadi.

Semalam, Agenda Daily mendedahkan beberapa ahli Majlis Tertinggi UMNO dan pemimpin komponen BN berada di ibu pejabat UMNO, PWTC yang difahamkan sedang berbincang untuk membuat pengumuman keluar daripada kerajaan PN, ia selepas berakhir tempoh 14 hari diberikan Zahid semalam.

Wartawan Agenda Daily di lokasi memberitahu, dua ahli MT UMNO dilihat memasuki bangunan UMNO tersebut, antaranya Datuk Seri Razali Ibrahim dan Pengerusi Badan Perhubungan UMNO Wilayah Persekutuan Kuala Lumpur, Datuk Seri Johari Abdul Ghani.

Kemudiaan, Najib juga tiba dengan sebuah kereta berwarna putih yang membawanya masuk ke ruangan parkir dalam bangunan.

Menurut sumber Agenda Daily, difahamkan semasa pertemuan di Menara Dato Onn itu, cadangan yang dikemukakan oleh Zahid dan Najib supaya keluar daripada kerajaan PN ditolak atas alasan sekarang bukan masanya untuk berpolitik.


Cabaran menjaga anak autisme semasa PKP

Iman Wan yang juga merupakan seorang bekas komposer sering memuat naik video dirinya mempunyai lebam-lebam di badan dek kerana ‘tantrum’ Adam.

Beliau juga pernah menunjukkan bagaimana dapur rumahnya comot gara-gara Adam tiba-tiba naik angin dan mencampakkan mangkuk kari ketika mereka sekeluarga sedang makan.

Dalam pada itu, Iman Wan turut menegaskan bahawa perkongsiannya itu bukanlah untuk meraih simpati sebaliknya ingin memberi kesedaran kepada masyarakat.

Lebih-lebih lagi, sepanjang Kawalan Pergerakan (PKP) akibat wabak Covid-19,  Adam Wan, 19 yang  menghidap ASD dan gangguan kurang daya tumpuan dan hiperaktif (Attention Deficit Hyperactivity Disorder) tidak boleh melakukan rutin harian dan terpaksa duduk di dalam rumah adalah sesuatu di luar kebiasaannya.

Menurut bapanya, bapanya, Iman Wan Tuck Meng, 54, Adam  akan lebih tantrum semasa PKP memandangkan dia dan siteri tidak boleh membawanya keluar.

“Walaupun kita sudah memasuki fasa keempat Pelan Pemulihan Negara, saya dan isteri tetap dengan keputusan tidak membawa dia keluar berjalan-jalan atau beriadah khususnya yang melibatkan tempat orang ramai.

“Kami risau keselamatannya kerana kita tidak boleh mengawal sekiranya dia berlari, terpegang dan mendekati orang lain. Jika keadaan menjadi lebih teruk, saya hanya membawanya berjalan-jalan dalam kereta sekitar perumahan rumah,” katanya.

Tambah Iman wan, tantrum adalah satu bentuk luahan perasaan kanak-kanak apabila berasa sangat tertekan semasa berdepan dengan keadaan tertentu. Ia adalah satu ledakan emosi yang boleh diterjemahkan dalam pelbagai cara termasuk menjerit, berguling-guling, menendang-nendang, menghempas-hempas diri dan menahan nafas (dengan nafas berdengus).

“Ia berlaku kerana keinginan yang tidak dipenuhi. Sebagai ibu bapa yang mempunyai anak autisme, kesabaran sangat diperlukan sepanjang PKP ini,” ujarnya.

Ujar Iman wan, dalam sebuah keluarga yang mempunyai anak autisme, peranan seisi keluarga amat penting bagi memastikan kehidupan dapat diteruskan walau dalam apa jua keadaan sekalipun.

Iman dan isterinya, ini mempunyai dua lagi anak, Arena Wan, 21, dan Aramysara Wan, 9, dan mereka akan menghabiskan 75 peratus masa mereka dalam sehari bagi memberi tumpuan terhadap Adam.

“Ia bukanlah perkara yang mudah untuk kami seisi keluarga pada mulanya. Sebelum kami

mengajar Arena dan Ara untuk menerima kekurangan Adam, kami terlebih dahulu harus bersedia menerima kekurangan Adam.

“Kemudian, kami mengajar anak-anak untuk menerima kekurangan Adam. Kami sering mengingatkan mereka untuk menyayangi Adam dan sudah menjadi tanggungjawab bersama untuk menjaga Adam. Kami tanamkan dalam diri mereka tentang bagaimana mereka sepatutnya merasa bangga mempunyai adik-beradik yang istimewa. Saya pentingnya rasa kasih, sayang dan erti kekeluargaan sesama mereka sebagai adik-beradik. Kami juga banyak belajar dari semasa ke semasa,” ujarnya.

Bercerita lanjut, Iman Wan berkata apabila mempunyai anak autisme, ia akan memberi kesan kepada kehidupan seluruh ahli keluarga.

Katanya, setiap kanak-kanak autistik mempunyai corak dan gaya kehidupan yang berbeza dan ibu bapa perlu bersedia untuk berubah.

“Autisme bukan sahaja sekadar melalui zaman kanak-kanak tetapi ibu bapa sering lupa bahawa kanak-kanak ini juga bakal melalui alam remaja dan dewasa. Apabila mereka meningkat remaja dan dewasa, semakin besar cabarannya dari segi emosi dan fizikal kerana mereka juga bakal melalui zaman baligh dan sebagainya.

“Sabar adalah kata kunci yang perlu ada dalam diri ibubapa dan sentiasa ingat bahawa anak merupakan anugerah dari-Nya. Betulkan minda dan pemikiran, kita boleh mencipta kehidupan terbaik dengan kehadiran anak istimewa ini,” katanya yang turut menguruskan perniagaan minyak aura terapi (essential), doTerra.

Tambah Iman Wan, anak autimse bukan satu bebanan buat kita tetapi ia merupakan satu anugerah serta ujian yang perlu kita hadapi sebagai ibu bapa.


Filipina beri amaran penjara individu langgar perintah kuarantin

Pihak berkuasa Filipina memberi amaran akan mengenakan hukuman penjara kepada sesiapa sahaja yang melanggar protokol kuarantin Covid-19, ketika negara itu bersiap sedia menghadapi ancaman varian Omikron, dan jangkitan Covid-19 naik mendadak.

Amaran itu dikeluarkan setelah seorang rakyatnya yang pulang dari Amerika Syarikat (AS) didakwa melanggar peraturan kuarantin dengan menghadiri parti di Kota Makati – sebahagian daripada wilayah Metro Manila dan hab kewangan negara itu – pada Disember, yang kemudian disahkan positif Covid-19 bersama tujuh daripada 15 kontak rapatnya.

Jurucakap Istana Presiden Karlos Nograles berkata pihak berkuasa telah melancarkan siasatan terhadap kes itu dan individu yang melanggar perintah kuarantin boleh dikenakan denda sehingga 50,000 peso Filipina (AS$1,000) atau sehingga enam bulan penjara.

“Jangan cuba berfikir untuk melanggar protokol kerana kami akan mengejar anda sehingga ke hotel.

“Disebabkan apa yang berlaku, kita akan pastikan apa sahaja undang-undang terpakai yang boleh dikuatkuasakan, akan dikuatkuasakan. Apa sahaja boleh didakwa dan sesiapa sahaja — kami akan dakwa.

“Dan bukan sahaja kes sivil perlu difailkan, tetapi juga pertuduhan jenayah akan difailkan terhadap mereka yang bertanggungjawab, termasuk pihak lain. Kami akan melakukan apa yang perlu untuk dijadikan contoh kepada semua,” katanya.

Pihak berkuasa juga dilaporkan telah mengesan seorang lagi pengembara dari AS yang didakwa melanggar protokol kuarantin selepas tiba di negara itu.

Polis kini akan melakukan pemeriksaan rawak di semua hotel kuarantin di seluruh negara sebagai sebahagian daripada usaha untuk memastikan pematuhan terhadap protokol kuarantin,” kata Kementerian Dalam Negeri.

Pelanggaran kuarantin berlaku ketika Filipina mencatatkan peningkatan mendadak dalam kes Covid-19. Timbalan Setiausaha Kesihatan Maria Rosario Vergeire berkata Filipina sekali lagi dianggap negara ‘berisiko tinggi’.

“Filipina kini diklasifikasi berisiko tinggi berbanding berisiko rendah pada minggu sebelumnya, menunjukkan kadar pertumbuhan positif dua minggu pada 222 peratus dan kadar jangkitan harian pada 1.07 kes bagi setiap 100,000 individu,” katanya.

Kadar harian kurang daripada satu biasanya bermakna tahap ancaman Covid-19 yang rendah. Kali terakhir Filipina diletakkan di bawah klasifikasi berisiko tinggi ialah antara Ogos dan Oktober 2021, apabila kepulauan itu mengalami lonjakan kes utama yang didorong oleh varian delta.

Varian delta masih membentuk sebahagian besar kes di Filipina, walaupun Omicron, yang menurut pakar adalah varian paling mudah berjangkit, diramalkan akan menjadi dominan dalam beberapa minggu akan datang.

Filipina setakat ini mengesan tiga kes tempatan dan 11 kes import varian omicron, manakala pegawai menyatakan bahawa kadar penggunaan penjagaan kesihatan kekal rendah. – Agensi


Varian Delta: Amerika Syarikat rekod semula 100,000 kes harian

Jumlah jangkitan harian baharu Covid-19 di Amerika Syarikat (AS) meningkat kembali kepada kira-kira 100,000 kes pada Sabtu, menurut data dikeluarkan Pusat Kawalan dan Pencegahan Penyakit (CDC).

Selepas virus Covid-19 mula merebak di AS, ia mengambil masa sehingga November 2020 untuk mencecah 100,000 jangkitan baharu sehari, dan melonjak kepada 250,000 kes sehari pada Januari 2021 sebelum vaksin diberi secara meluas, sekali gus kes mula menurun.

Terkini, varian Delta – yang mudah menular dan berjangkit berbanding virus asal yang muncul di AS – telah dikesan terhadap 80 peratus daripada kes baharu yang dilaporkan.

Sehubungan itu, pakar kesihatan menggesa individu yang tidak divaksin supaya mendapatkan suntikan bagi mengekang penularan wabak Covid-19 di AS.

“Model kami menunjukkan jika tidak divaksin, kes harian boleh meningkat kepada ratusan ribu, sama seperti lonjakan yang berlaku pada Januari lalu,” kata Pengarah CDC Rochelle Walensky kepada CNN.

Sebagai tambahan kepada varian Delta itu, pakar kesihatan mengambil berat terhadap jumlah individu yang tidak divaksin di negeri-negeri di selatan AS.

Arkansas, Mississippi, Louisiana dan Alabama adalah negeri di mana pemberian vaksin paling rendah, tetapi tertinggi dari segi penularan Covid-19.

Untuk hari kedua berturut-turut Florida pula memecah rekod jangkitan harian pada Sabtu apabila mencatatkan 23,903 kes baharu. Ia adalah jumlah jangkitan tertinggi dilaporkan di kalangan negeri-negeri di AS, lapor data CDC.

Sementara itu, kemasukan ke hospital di Florida turut mengalami lonjakan pesakit Covid-19 berbanding sebelum ini iaitu sebanyak 13,750 kes, lapor Jabatan Kesihatan dan Perkhidmatan Kemanusiaan AS pada Sabtu.

Walensky berkata sekurang-kurangnya 97 peratus pesakit yang mendapatkan rawatan akibat Covid-19 pada pertengahan Julai lalu tidak divaksin. – Agensi


MB beri amaran tutup bazar Ramadan gagal patuh SOP

Menteri Besar Negeri Sembilan Datuk Seri Aminuddin Harun memberi amaran kerajaan negeri akan menutup bazar Ramadan yang gagal mematuhi prosedur operasi standard (SOP) selama tiga hari.

Katanya, amaran itu diberikan kepada semua pihak, termasuk pengusaha bazar dan orang ramai bagi mengekang penyebaran virus Covid-19 dan kewujudan ‘Kluster Bazar Ramadan’.

Katanya, beliau menerima maklumat berlaku masalah di bazar Ramadan Nilai dan meminta datuk bandar memberi peringatan kepada pengajur dan pengusaha bazar itu supaya mematuhi SOP.

“Kita juga serahkan kepada pihak berkuasa untuk mengambil tindakan lain termasuk kompaun jika mereka masih ingkar arahan,” katanya pada Sabtu.

Aminuddin berkata, selain Nilai, bazar Ramadan di Seremban juga dilaporkan mempunyai masalah dari aspek pematuhan SOP, namun daerah lain berada dalam keadaan baik dan lancar.


Kereta Ford Escort mendiang Puteri Diana dilelong £650,000

Sebuah kereta yang digunakan oleh mendiang Princess of Wales, Puteri Diana, telah dijual pada harga £650,000 (AS$762,600) pada satu acara lelongan di Silverstone, pada Sabtu.

Puteri Diana, yang meninggal dunia hampir 25 tahun lalu, memandu Ford Escort RS Turbo Siri 1 berwarna hitam selama hampir tiga tahun dari Ogos 1985 hingga 1988.

Dia bergambar dengan kereta di luar kedai butik Chelsea dan di Kensington.

Kereta itu, dengan nombor pendaftaran C462FHK, akhirnya dijual oleh Silverstone Auctions di Warwickshire kepada pembeli di Cheshire.

Firma lelong yang berpangkalan di Leamington Spa memberitahu orang ramai pada jualan itu bahawa ia adalah “kereta hari ini”.

Jurulelong Jonathan Humbert berkata terdapat minat yang besar terhadap kenderaan itu, yang telah menerima bilangan bidaan telefon terbesar firma itu dalam tempoh 12 tahun.

Bidaan bermula pada £100,000 dan tidak lama kemudian menjadi pertandingan antara pembeli yang berharap di Dubai dan Coventry.

Kereta itu mencatatkan jarak pemanduan sejauh 24,961 batu sahaja.

Ia merupakan satu-satunya kereta hitam seumpamanya berikutan perjanjian antara Ford dan pasukan keselamatan Diana untuk memastikan ia tidak mucah dicam.

Kereta dengan siri ini kebanyakannya berwarna putih.

Ciri-ciri lain termasuk cermin pandang belakang sekunder untuk digunakan pasukan keselamatan, dan radio dalam di dalam bekas tempat letak barang.

Pada Jun tahun lalu, sebuah lagi Ford Escort milik puteri Diana berjaya dilelong pada harga £52,000 (US$61,000). – Agensi


PM akur keputusan UMNO tak mahu lagi MoU Transformasi dan Kestabilan Politik

Perdana Menteri Datuk Seri Ismail Sabri Yaakob akur dengan keputusan Majlis Tertinggi (MT) UMNO untuk tidak meneruskan Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) selepas tamat pada 31 Julai ini.

Sebagai Naib Presiden UMNO, Ismail Sabri berkata beliau tertakluk kepada keputusan yang dibuat MT UMNO, lapor Bernama.

Semalam MT UMNO memutuskan MoU antara kerajaan Persekutuan dan PH yang berakhir 31 Julai ini, tidak diteruskan lagi.

Pada 13 September 2021, kerajaan memeterai MoU Transformasi dan Kestabilan Politik yang ditandatangani Ismail Sabri bersama ketua-ketua parti PH iaitu Presiden PKR Datuk Seri Anwar Ibrahim, Setiausaha Agung DAP ketika itu Lim Guan Eng, Presiden Parti Amanah Mohamad Sabu dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.

“Semalam (14 April) keputusan dah dibuat iaitu sampai 31 Julai dan setakat semalam MT mengatakan tidak perlu sambung MoU ini,” katanya ketika ditemui pemberita selepas melancarkan Coopmart dan Coop Community Mart (CCM) Koperasi Pudina Putrajaya Bhd, di sini hari ini.

“Kalau ada perubahan apa-apa, MT akan bincang semula,” tambah Ismail Sabri.

MoU itu antaranya merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Pada 10 Mac lepas, Ahli Jawatankuasa Rundingan dan Pelaksana MoU tersebut, Anthony Loke dilaporkan berkata pembangkang bersedia meneruskan MoU Transformasi dan Kestabilan Politik dengan kerajaan Persekutuan selepas 31 Julai.

Beliau yang kini Setiausaha Agung DAP berkata pembangkang tiada masalah untuk meneruskan MoU itu, lebih-lebih lagi selepas pindaan Perlembagaan berkaitan undang-undang antilompat parti diluluskan nanti.


Cadangan menarik PAS tawar jadi calon, kata Tajuddin

Datuk Seri Tajuddin Abdul Rahman menyatakan kesediaannya mempertahankan kerusi Parlimen Pasir Salak dan bertanding atas tiket PAS pada Pilihan Raya Umum Ke-15 (PRU-15) akan datang jika UMNO tidak memilihnya sebagai calon.

Menegaskan tidak akan menyertai PAS, Tajuddin bagaimanapun, berkata beliau juga mempunyai pilihan lain, termasuk bertanding atas tiket Bebas yang menyokong UMNO.

“Boleh dipertimbangkan… not a bad idea tapi tak adalah saya nak masuk PAS.

“Tapi kalau dia orang (Umno) berkasar saya boleh berkasar tanding bebas, masa ‘tsunami’ (politik) pun sokongan (saya) naik, tak pernah kalah,” katanya menurut Malaysiakini.

Beliau berkata demikian ketika diminta mengulas pelawaan Pesuruhjaya PAS Perak Razman Zakaria, pada sidang media berhubung pemecatannya daripada Majlis Tertinggi (MT) UMNO di Petaling Jaya hari ini.

Sabtu lalu, Razman berkata Tajuddin boleh bertanding jawatan berkenaan atas tiket PAS sekiranya beliau turut digugurkan sebagai calon pilihan raya Barisan Nasional (BN) pada PRU-15.

Tetapi Razman menambah bahawa tawaran itu bergantung kepada sama ada PAS mendapat Pasir Salak dalam peruntukan kerusinya di bawah gabungan lima parti Perikatan Nasional (PN), yang mana ia adalah ahli komponen.

Mengulas lanjut, Tajuddin berkata sebagai ahli politik yang sudah bergiat dalam UMNO selama lebih 50 tahun sudah pasti beliau sayang kepada parti berkenaan.

Menurutnya UMNO banyak membantunya sehingga berjaya berada pada kedudukan hari ini.

Ditanya sama ada kelantangannya bersuara akan mendedahkan dirinya dengan lebih besar kepada kemungkinan dipecat oleh UMNO, Tajuddin berkata hal itu tidak menjadi kebimbangannya.

“(Saya) Tak takut kena pecat, saya sudah banyak kali kena pecat,” katanya lagi.